Қозоқларга ёқмаган "Келин" Ғарбда олқиш олди\n28 ноябр 2021, Тошкент вақти: 02:06\nҚозоқ зиёлилари фикрича, "Келин" филми аждодлар яшаб ўтган даврни бузиб кўрсатган.\nҚозоқ зиёлилари ва ёшлари томонидан миллат шаъни учун ҳақорат сифатида қабул қилинган “Келин” филми “энг яхши хорижий фильм” номинацияси бўйича "Оскар" мукофотига тавсия этилди.\nҚозоқ режисери Ермек Турсунов “Келин” фильмини ўтган йили “Қозоқфилм” буюртмаси асосида суратга олганди. Аммо филмни суратга олиш жараёни ниҳоясига етиб, режиссёр уни томошабин ҳукмига ҳавола этишга тайёргарлик кўраётган пайтда “Қозоқфилм” миллий компанияси ушбу фильмнинг кинотеатрларда намойиш қилинишига қарши чиқиб, режиссёрни судга берганди.\nШундан кейин Ермек Турсунов ҳатто номаълум кишилар томонидан калтаклаб ҳам кетилганди. “Қозоқфилм” миллий компаниясининг “Келин” филмига нисбатан эътирози нимадан иборатлигини билиш мақсадида кинокомпания бадиий кенгашининг аъзоси, ёзувчи Дулат Исабеков билан боғландик.\n- Бу филм қозоқ миллатини ҳақоратлайдиган филм, унинг қайси мақсадда суратга олингани ҳам аниқ эмас. Ҳозир бутун Қозоғистон ана шу филмни муҳокама қилаяпти, халқ норози. Бироқ тор доирадаги маълум бир кишиларгина Турсунов филмини олқишлаб чиқаяпти. Бу филм бизнинг ота-болалар яшаб ўтган даврни бузиб кўрсатаяпти, дейди ёзувчи.\n“Келин” филмидаги воқеалар эрамиздан аввалги 3-4 аср - Исломгача бўлган вақтда юз беради. Филмда ўша пайтда яшаган бир оила, унинг урф-одатлари, турмуш тарзи, ўз авлодини сақлаб қолишга бўлган бирламчи мақсадлари ҳикоя қилинади. Филм қаҳрамонлари қадимги турк тилида сўзлашиб, унда шомонларнинг баъзи диний урф-одатлари ҳам акс этган.\nАктёрлар филмнинг баъзи эпизодларида, очиқ саҳналарда ҳам иштирок этишларига тўғри келган. “Келин” филми режиссёри Ермек Турсунов ўз асари ҳаммага ҳам бирдек ёқавермаслиги мумкинлигини яхши англайди.\n- Менинг мақсадим ҳар бир одамнинг кўнглини олиш бўлмаган. Кимгадир бу филм ёқса, кимдир унга қарши чиқиши мумкин. Мен бу филмда ўз дунёимдаги аёл образини яратдим ва филмни бутун дуне аёлларига совға қилдим, дейди Ермек Турсунов.\n“Келин” филми суратга олингач, қозоқ парламенти депутатлари унинг намойиш қилинишига қарши чиқиб, режиссёрни жавобгарликка тортиш талабини ҳам илгари сурганди. Сўнгра эса мамлакатдаги бир қанча ёшлар ташкилотлари “Келин” филмига қарши чиқиб, филмни “қозоқ халқи миллий зеҳниятини ерга урган” деган даъволар билан чиқдилар.\n- Бу филм маъносини ҳеч ким тушунмайди, у тор доирадаги одамлар учун туширилган. Бу филм аёлларимизни, қозоқ аёли, қозоқ келини тимсолини таҳқирлаган. У ёш авлод тарбиясига ўта салбий таъсир этгани учун филмни мамлакатда намойиш қилинишини буткул маън қилиш зарур, деди “Обрў” ёшлар ташкилоти аъзоси Роҳат Жақсибоев.\nБир гуруҳ қозоқ депутатлари, ёзувчилари, зиёлилари ва ёшлар ташкилотлари ушбу филмнинг мамлакат ичкариси ва хорижда намойиш қилинишига қарши чиқаётган бир пайтда “Келин” фильми хорижда катта шуҳрат қозонишга муваффақ бўлди. Италия, АҚШ, Жанубий Корея ва Россиядаги нуфузли кинофестивалларда намойиш қилинган мазкур фильм эндиликда исландиялик ва исроиллик томошабинлар ҳукмига ҳавола этилиши кутилмоқда.\nХорижлик кинотанқидчилар қозоқ режиссёри суратга олган “Келин” филмни бадиий кино тарихида юз берган “алоҳида ҳодиса” сифатида қабул қилганларини қайд этмоқдалар.


Биржада уннинг нархи пасайди | Microsoft.AspNetCore.Mvc.Localization.LocalizedHtmlString | UzEx.uz\nКеча ўтказилган биржа савдо якунларига кўра уннинг 1-нави бўйича биржада шаклланган нархи аввалги савдо кунига нисбатан 1,5% га пасайиб, маҳсулотнинг бир тоннаси учун 2 547,9 минг сўмни ташкил этди. Уннинг минимал нархи Тошкент вилоятида – 2 470,8 минг сўм, максимал даражаси эса Сирдарё вилоятида – 2 654,4 минг сўм атрофида қайд этилди. Нархлардаги тафовутлар маҳсулотга бўлган талаб даражаси, биржа шартномасининг таснифлари, жумладан етказиб бериш шартлари ва товар хусусиятлари билан боғлиқ бўлди.\nБиржанинг шакар бозорида жорий йилнинг бошидан буён ўрнатилган ўзгаришсиз ҳолат сақланмоқда. 18 мартда жами 2 000 тонна шакар биржа савдоларига қўйилди ва улардан 279,0 тоннаси, яъни 14% сотилди. Сотилган маҳсулотнинг умумий қиймати 1 495,6 млн сўмни ташкил этди.\nШунга ўхшаш ҳолатлар биржанинг пахта ёғи бозорида ҳам кузатилди. 18 март савдо натижаларига кўра 681,4 тонна пахта ёғи биржа савдоларига қўйилди ва улардан 203,5 тоннаси, яъни 30% сотилди. Пахта ёғининг ўртача нархи маҳсулотнинг бошланғич нархига нисбатан 0,5% га, аввалги кунга нисбатан 0,2% га ўсиб, бир тоннаси учун – 9 268,4 минг сўмни ташкил этди.


Ўзбекистонда шайх Занги ота ҳақида янги китоб чоп этилди\n08:32 / 14.07.2015\n2015 йилда “Шарқ” нашриёт-матбаа ижодий уйи томонидан сўфийлик тариқатининг йирик намояндаларидан бири шайх Занги отага бағишланган муаллиф Акмал Саидовнинг “Ҳазрат Занги ота” деб номланган китоби чоп этилди.\nЎзбек тилида чоп этилган ушбу нашр кириш сўзи, тўрт боб, хулоса қисми, олтита тилдаги тақриздан иборат.\nКитобга берилган тақризда айтилишича, ушбу китобда гап сўфийликнинг йирик намояндаларидан бири, буюк авлиё, шайх Мавлон Занги ота (Ойхўжа ибн Тошхўжа) ҳақида кетади. Туркистонлик буюк авлиё, катта ҳурматга сазовор бўлган Занги ота Хўжа Аҳмад Яссавийнинг устози – Асрлон бобонинг эвараси бўлган.\nКитобда Занги отанинг ҳаёти, хусусан исми, келиб чиқиши, рафиқаси, сулоласи, туғилган ва вафот этган кунлари, она юрти, амалга оширган саёҳлатлари ва изланишлари, устозлари ва шогирдлари, унинг Яссавийлик тариқатида тутган ўрни, мақбараси ва зиёратгоҳи ҳақида қисқача маълумотлар берилган.\nЗанги ота мажмуаси – ноёб тарихий-архитектура, маданий-маънавий мажмуа бўлиб, нафақат Ўзбекистонда, балки бутун Марказий Осиёда ҳам кўп зиёрат қилинадиган қадамжо ҳисобланади. Китобда бу мажмуа Амир Темур томонидан барпо этилгани, темурийлар авлоди бўлган олим ва подшоҳ Мирзо Улуғбек томонидан қайта таъмирлангани ҳамда мустақиллик йилларида бу қадамжода амалга оширилган ободонлаштириш ишлари ҳақида маълумотлар келтирилган.\nКитобда Занги ота фаолияти ва маънавий таълимотлари мисолида сўфийлик ҳақида кўпгина қизиқ маълумотлар баён этилган. Китобда, шунингдек, Занги отанинг кароматлари, шахсий фазилатлари, у ҳақидаги шеърлар ва афсоналар, унинг Шарқ ва Ғарбдаги меросининг ўрганилишига мисоллар берилган.\nКитоб Инсон ҳуқуқлари бўйича Ўзбекистон Республикаси Миллий маркази директори, ҳуқуқшунослик фанлари доктори, профессор Акмал Саидов томонидан ёзилган.\nКитобга Ўзбекистон мусулмонлар бошқармаси раиси, муфтий Усмонхон Алимов масъул муҳаррирлик қилган.\nИлмий-оммабоп услубда ёзилган ушбу китоб сўфийлик тарихи билан қизиқувчилар ва кенг китобхонлар оммаси учун мўлжалланган.


Халқаро хабарлар, 01 декабр 2006\n13 декабр 2019, Тошкент вақти: 04:30\nЛиван Бош вазири Фуад Синиора: “Хизболлоҳ” гуруҳи ва унинг сурияпараст иттифоқчилари оммавий намойиш ўтказиш орқали ҳукуматни ҳокимиятдан ағдара олмайди.\nПайшанба куни телевидение орқали қилган чиқишида Синиора Ливандаги демократик тизимни ағдаришга қаратилган эҳтимолий “давлат тўнтаришига” қарши туриши ҳақида баёнот берди. Сурия ва Эрон қўллаб-қувватлаган “Хизболлоҳ” гуруҳи Фуаднинг ҳукуматини “Америка қўғирчоғи” дея атаб 1 декабр куни норозилик намойиши уюштиришни режалаган.\nЎзбекистон парламентининг юқори палатаси – Сенат президент Ислом Каримов томонидан таклиф этилган амнистияни пайшанба куни тасдиқлади.\n8 декабр куни Ўзбекистон конституцияси қабул қилинганига 14 йил тўлади. Сана муносабати билан қабул қилинган амнистия оғир жиноятлар содир этмаган ва биринчи марта қамалган чет эл фуқароларига, аёллар ва 60 ёшдан ошган маҳбусларга таллуқли. Жиноят содир этилган пайтда 18 ёшга тўлмаган маҳбуслар ва оғир касал экани расман тан олинган маҳбуслар биринчи марта қамалган бўлса амнистия уларга ҳам тегишли бўлади. Бироқ Ўзбекистон президентининг амнистияси фаолияти таъқиқланган ташкилотларга аъзо бўлганлик учун қамалганларга ҳамда оғир жиноятлар содир этган ва миллий хавфсизликка таҳдид солган маҳбусларга таллуқли эмас. Хусусан Марказий Осиёда исломий халифалик қуришни мақсад қилган радикал “Хизбут Тахрир” ва “Ўзбекистон исломий ҳаракати” гуруҳлари аъзоси бўлган маҳбуслар амнистия қилинмайди.\n1 декабр куни Рим Папаси Бенедиктнинг Туркияга тўрт кунлик сафари тугайди.\nТуркияга ташрифдан мақсад мусулмонлар билан муносабатни яхшилашдан иборат. Пайшанба куни Бенедикт Истанбул шаҳридаги машхур “Султон Аҳмад” жоъмесини зиёрат қилди. Рим Папаси масжидга киришидан олдин пойафзалини ечиб, ичида дуо ўқиди.\n“Султон Аҳмад” жоъмесида Папасини Истанбул шаҳар муфтийси Мустафо Чагричи қаршилади: “Бизнинг умумий маданий қадриятимиз ҳисобланган муҳташам “Ая София” музейидан кейин Папанинг “Султон Аҳмад” жоъмесини зиёрат этиши динларимиз ва динга эътиқод қилувчиларимиз ўртасидаги алоқалар ривожига янги туртки беради”, – деди Истанбул шаҳар муфтийси.\nБенедикт XVI ”Султон Аҳмад” масжидига борган иккинчи Рим Папаси бўлди.\nИроқ Бош вазири Нурий ал-Маликий Ироқ кучлари келаси йил июн ойида мамлакат хавфсизлигини таъминлаш вазифасини ўз зиммасига олишга тайёр бўлишини айтди.\nАл-Маликий Американинг “АВС” телеканали мухбири билан суҳбатда шундай баёнот берди. 30 ноябр куни Ироқ Бош вазири Иорданияда АҚШ президенти Жорж Буш билан музокара олиб борган эди. Сўзлашув чоғида бошқа масалалар қатори Ироқ хавфсизлик кучларини тайёргарликдан ўтказишни жадаллаштириш масаласи муҳокама қилинди. Президент Жорж Буш ал-Маликийни “кучли раҳбар” дея атади.\nТожикистон президенти этиб қайта сайланган Имомали Рахмонов ҳукуматни учдан бирга қисқартириш ҳақидаги ҳужжатни имзолади.\nПрезидент Рахмоновнинг фармонига кўра, Тожикистонда 10та вазирлик ва 16та давлат қўмитаси тугатилади. Улар орасида Хавфсизлик, Алоқа, Савдо ва иқтисодиёт, Қишлоқ хўжалик, Фавқулодда ҳолатлар ва Энергетика вазирликлари ҳам бор. Бу вазирликлар Хавфсизлик вазирлиги каби ёки қўмитага айлантирилади ёки уларнинг вазифаси бошқа вазирликлар зиммасига юклатилади. Айни пайтда, президент фармонига кўра, Тожикистонда Коррупция ва Иқтисодий жиноятларга қарши кураш агентлиги тузилади. Айтилишича, бу ташкилот тўғридан-тўғри президент назоратида бўлади.\nСўнгги кунларда Тожикистонда электр тақчиллиги юзага келди.\nХабарларга кўра, фақат Тожикистон пойтахти Душанбе ва Хўжанд шаҳри электр қуввати билан нормал таъминланмоқда. Мамлакатнинг қолган қисмида электр йўқ. Тожикистон ҳукумати электр тақчиллигини Вахш дарёсига тўғон қурилаётгани билан изоҳламоқда. Тожикистондаги ахборот воситалари тарқатган хабарларга кўра, электр таъминотида узилиш бўлгани учун Душанбе ва бошқа шаҳарларда нон тақчиллиги юзага келган.\nҚирғизистон Ташқи ишлар вазирлиги расмийси Ўзбекистонни Тожикистонга электр қуввати етказиб беришга тўсқинлик қилаётганликда айблади.\nВазирликнинг Халқаро иқтисодий алоқалар бўлими бошлиғи Жулдуз Сарибоева Озодлик радиосининг қирғиз хизматига жорий йил бошида эришилган келишувга кўра, Қирғизистон Тожикистонга электр қуввати етказиб бериши кераклигини бироқ Тошкент расмийлари бунга ҳозиргача рухсат бермаганини айтди: “Бу лойиҳада Қирғизистоннинг Тожикистонга бир миллиард киловатт электр экспорт қилиши назарда тутилган эди. Бироқ Ўзбекистон бизга ўз электр линияларидан фойдаланишимизга рухсат бермади. Шу боис келишув амалга ошмади. Имзоланган шартномада Қирғизистон 1 октябрдан бошлаб Тожикистонга электр қуввати етказиб кериши керак эди”, – деди Қирғизистон Ташқи ишлар вазирлиги расмийси.\nБугун Британиялик патологлар Россия Федерал хавфсизлик хизмати собиқ ходими Александр Литвиненконинг жасадини ёришлари кутилмоқда.\nЛитвиненко 23 ноябр куни Лондон касалхонасида вафот этган эди. Жасадини ёришдан мақсад Литвиненконинг “полоний-210” радиоактив моддаси билан қандай қилиб заҳарланганини аниқлашдан иборат.\nИрландия полицияси собиқ Россия Бош вазири вазифасини вақтинча бажарган Егор Гайдар мамлакатга ташрифи чоғида қандай қилиб касал бўлиб қолгани юзасидан жиноий иш очди.\nГайдар 24 ноябрда Дублин шаҳрида ўтказилган анжуманда оғир касал бўлиб қолган эди. Ирландия полицияси тарқатган баёнотга кўра, детективлар анжуман пайтида Егор Гайдарнинг қаерга боргани ва кимлар билан учрашганини синчковлик билан ўрганмоқда. Ҳозирда Гайдар Москвадаги касалхонада даволаняпти. 30 ноябр куни россиялик шифокорлар Гайдар табиий равишда заҳарланмаган, деган фикр билдирди.\n1 декабр ОИТСга қарши кураш халқаро куни.\nСана муносабати билан чиқиш қилган БМТ Бош котиби Кофи Аннан ОИТСга қарши курашда муваффақиятга эришиш ҳар бир давлат раҳбарига, сиёсатчилар ва ОИТСга чалинган одамларнинг бу касалликни бошқаларга юқтирмаслик масъулиятини хис қилишига боғлиқ эканини айтди. Маълумотларга кўра, ҳозирга қадар 25 миллион одам ОИТСдан нобуд бўлган, 40 миллион одамга шу касаллик вируси юққан.\nПрезидент Сапармурод Ниёзов Туркманистонга келиб-кетаётган хорижликлар ҳақида ҳар ойда ёзма ҳисобот бериш ҳақида Давлат регистрация агентлигига буйруқ берди.\nНиёзов хорижликларнинг мамлакатдаги ҳаракати, шунингдек, иммиграция ва транзит ҳақидаги қонун-қоидалар бузилаётган ёки бузилмаётганини кузатиш учун ойлик ёзма ҳисоботни кўришни хоҳлашини айтди. Президент Ниёзов Туркманистондаги хорижликларни назорат қилиш мақсадида 2003 йилда Регистрация агентлигини ташкил этган эди.\nАмстердам шаҳар кенгаши “Қизил чироқлар” туманидаги фоҳишалар фойдаланидан уйларнинг учдан бир қисмини ёпиш ҳақида қарор чиқарди.\nМақсад минтақада содир этилаётган жиноятлар сонини камайтириш ва алдов йўли билан Голландияга олиб келинган хотин-қизларнинг фоҳишалик билан шуғулланишга мажбур қилинишининг олдини олишдан иборат. Голландияда фоҳишалик қонунийлаштирилган. Шу боис пойтахтнинг “Қизил чироқлар” тумани туристларни жалб этадиган жойлардан бири ҳисобланади.\n1 декабр куни Қатар пойтахти Дохада 12-Осиё ўйинларининг тантанали очилиши бўлади.\nМазкур спорт мусобақаларида Осиё ва Яқин шарқ минтақаси давлатларидан келган 10 мингга яқин спортчилар, жумладан Ўзбекистон спортчилари ҳам қатнашмоқда. Осиё ўйинлари тўрт йилда бир марта ўтказилади. Бу йилги Осиё ўйинларига Олимпиада мусобақаларига кирмаган бир неча спорт ўйинлари жумладан шахмат, бильярд, кабади, вушу ва бошқа ўйинлар ҳам киритилган.\nРим Папаси Бенедикт Истанбулда дунё Православ насронийлари раҳбари Патриарх Варфоломей билан учрашди.\nУндан олдин Бенедикт Исо пайғамбарнинг онаси Биби Марям ҳаётининг охирги йилларида яшаган Эфес шаҳрида католиклар маросимини ўтказди. Бенедикт ва Варфоломей ўртасидаги учрашув Рим католиклари ва Православ насронийлари ўртасида минг йилдан бери давом этиб келаётган совуқ муносабатларни яхшилашда олдинга ташланган қадам дея бахоланмоқда. Истанбулда Православ насронийлар ўз идорасига эга. Рим Папаси Туркияга тўрт кунлик сафари давомида мусулмонлар билан муносабатни яхшилашни мақсад қилган. Пайшанба куни кечки пайт Рим Папаси Истанбулдаги масжидга бориши режаланган.\nАҚШ президенти Жорж Бушнинг Ироқ Бош вазири Нурий ал-Маликий билан олдиндан режалаштирилган учрашуви кечиктирилди.\nЖорж Буш чоршанба куни кечқурун Аммонда Иордания қироли Абдуллоҳ билан ҳам учрашиши керак эди. Бироқ Оқ Уй расмийлари сўзлашув пайшанба куни эрталаб ўтказилишини билдирди. "The New York Times" газетаси Оқ Уй расмийлари Ироқ раҳбарига шубҳа билан қараётгани ҳақида хабар тарқатганидан бир неча соат ўтиб учрашув кечиктирилгани эълон қилинди. Бироқ Оқ Уй расмийси (Дэн Бартлетт) учрашув ал-Маликийни камситиш мақсадида кечиктирилгани ҳақидаги хабарни рад этди. Ундан олдин радикал шиа уламоси Муқтадо ас-Садрнинг сиёсий блоки агар Ал-Маликий президент Жорж Буш билан учрашса, Ироқ ҳукумати таркибидан чиқиши ҳақида огоҳлантирган эди.\nАҚШнинг Ироқда юритаётган сиёсатини кўриб чиқаётган икки партия вакилларидан тузилган комиссия аъзолари келишувга эришди.\nБироқ Ироқни ўрганиш комиссияси раисдоши Ли Хамилтон унинг хулосалари 6 декабрга қадар оммага ошкор қилинмаслигини айтди. Хамилтон ва собиқ АҚШ Давлат котиби Жеймс Бейкер бошчилигидаги бу комиссия бир неча ойдан бери АҚШнинг Ироқдаги сиёсатни ўзгартириш масаласини муҳокама қилаётган эди. Айтилишича, комиссия аъзолари Ироқда барқарор вазиятни қайта тиклаш ишларига Сурия ва Эронни ҳам жалб этиш таклифни қўллаб-қувватлаган.\nЭрон президенти Маҳмуд Аҳмадийнажод Америка халқига мактуб йўллади.\nУнда Эрон раҳбари америкаликларни ўз ҳукуматлари Ироқда юритаётган сиёсатни ўзгартиришга чақирган. Аҳмадийнажод мактубида АҚШ қўшинларини Ироқдан олиб чиқишни ва улардан бўшаган маблағни АҚШнинг ичи эҳтиёжи учун ишлатишни таклиф қилган.\nАҚШ Давлат департаменти матбуот котиби Том Кейси Эрон раҳбарининг мактубини рад этиб, бу оммага яхши кўриниш учун қилинган иш эканини айтди: “Бу мактубга менинг илк муносабатимни билмоқчи бўлсангиз, бу ерда кўп ҳам янгилик йўқ. Албатта бу Эрон ҳукумати томонидан халққа яхши кўриниш мақсадида қилинаётган иш”, – дея баёнот берди АҚШ Давлат департаменти вакили.\nЭрон раҳбари жорий йил май ойида АҚШ президенти Жорж Бушга 18 бетлик мактуб йўллаган эди. Унда Эроннинг ядровий дастури борасида сўз юритилмаган. Америка халқига чоршанба куни йўлланган мактубда ҳам бу ҳақда ҳеч қандай маълумот йўқ.\nТуркманистон президенти Сапармурод Ниёзов Мари вилояти ҳокими Хўжаберди Биашимовни ишдан бўшатди.\nТуркманистондаги расмий “ТДН” ахборот агентлиги хабарига кўра, Биашимов ишда йўл қўйган “жиддий камчиликлари” ва жорий йилда қишки ғалла экиш ҳақидаги маълумотларни соҳталаштиргани учун лавозимидан бўшатилган. Хўжаберди Биашимов 25 октябрдан бери Туркманистонда ишдан олинган бешинчи вилоят ҳокими бўлди. Туркманбоши ундан олдин Балкан, Ахал, Дошховуз ва Лебоп вилоятлари ҳокимларини ишдан бўшатган эди. Мухолифатнинг “Gundogar” Интернет сайти хабарига кўра, Туркманистон 1991 йилда мустақилликка эришганидан бери мамлакатнинг бешта вилоятда 52 марта ҳоким алмашган.\nТошкентда “Камолот” ёшлар ташкилотининг иккинчи қурултойи ўтказилди.\nЙиғилишда қатнашган 600 нафар делегат ташкилотнинг янги дастури ва низомини қабул қилиш баробарида Акрам Алимовни ташкилотга янги раҳбар этиб сайладилар. 39 яшар Алимов парламент аъзоси. У август ойида ишдан олинган Ботир Убайдуллаевнинг ўрнини эгаллади. “Камолот” ёшлар ташкилоти 2001 йилда тузилган. Айтилишича, унинг тўрт миллион 600 минг аъзоси бор.\nФранция Ички ишлар вазири Николас Саркози келаси йил бахорда ўтказиладиган сайловда президентликка номзод сифатида қатнашишини расман эълон қилди.\nПрезидент Жак Ширакнинг Халқ ҳаракати иттифоқига етакчилик қилаётган Саркозининг президентликка даъвогар бўлиши кутилаётган эди. Агар январ ойидаги сайловда Саркози партия номзоди бўлса, апрел ёки май ойларида ўтказиладиган президентлик сайловида унинг рақиби социалист Сеголин Роял бўлиши кутилмоқда.\nПрезидент Илҳом Алиев Озарбайжонда мустақил ахборот воситалари ва мухолифатга нисбатан тазйиқлар ўтказилаётгани ҳақидаги иддаоларни рад этди.\nТелевидение орқали чиқиш қилган Алиев Озарбайжонда сўз эркинлиги борлигига ҳеч ким шубҳа қилмаслиги кераклигини айтди. Яқинда Боку расмийлари Озарбайжондаги мустақил “ANS” ахборот агентлиги ва мухолифатнинг “Озодлик” партияси идораларини ёпиб қўйган эди.\nЎзбекистон Адлия вазирлиги Германиянинг “Deutsche Welhungerhilfe” ташкилоти ваколатхонаси фаолиятини текширишга киришди.\n“Интерфакс” ахборот агентлигининг Адлия вазирлигидаги манбага асосланиб ёзишича, текширувдан мақсад ваколатхона фаолиятининг Ўзбекистон қонунларини мувофиқлигини ўрганишдир. “Deutsche Welhungerhilfe” Ўзбекистонда 1995 йилдан буён фаолият кўрсатади. Ташкилотнинг асосий мақсади Ўзбекистонда қишлоқ ҳўжалиги соҳасидаги лойиҳаларни амалга оширишдан иборат.\nБағдоднинг Бақуба мавзеида “Ал-Қоида” жангарилари экани гумон қилинган саккиз киши ўлдирилди.\nАҚШ қўмондонлиги хабарига кўра, ҳарбийлар ва жангарилар ўртасидаги отишмадан сўнг жанг майдонидан икки аёлнинг жасади ҳам топилган. Бағдод марказида эса полиция патрулига уюштирилган ҳужум натижасида икки полициячи ҳалок бўлди. Пойтахт шимолидаги зўравонликларда ҳам камида саккиз полициячи ўлдирилди. Шунингдек, Бағдоднинг турли мавзеларида 28 кишининг қийноқ излари бор жасади топилди.


AS: “Тоттенхэм” Бейлни “Реал”га 110 млн еврога сотишга тайёр / CHAMPIONAT.asia\nAS: “Тоттенхэм” Бейлни “Реал”га 110 млн еврога сотишга тайёр\n“Тоттенхэм” ва “Реал” клублари, ярим ҳимоячи Гарет Бейл трансфери бўйича келишувга эришишга яқин туришибди.\nЛондонликлар клуби президенти Дэниэл Леви футболчини 110 млн еврога қўйиб юборишга тайёр, деб хабар беради AS.\nКелишувга мадридликлар ҳимоячиси Фабиу Коэнтрауни ҳам қўшиш кўзда тутилган.\nКелишув бошида “Тоттенхэм” шартномага Альваро Морати ва Хеселарни ҳам қўшишни сўраётган эди, бироқ “Реал” бунга рад жавобини берди ва бу футболчиларнинг ўрнига Анхел Ди Марияни қўшишни айтди. Бироқ аргентиналик футболчи “Қироллик клуби”ни тарк этишни истамади.\nХуллас иккала томон келишувга Коэнтрау киритилишига келишиб олишда. Бу футболчини “Реал” 25 млн евро деб баҳолаётган бўлса, “Тоттенхэм” 20млн деб баҳолаяпти. Шундай қилиб лондонликлар Бейл учун 85 млн евро ва бунга қўшимча сифатида Коэнтрауни оладиган бўлдилар.


«Пахтакор» футбол клуби массажчиси бедарак йўқолди » Скачать музыку бесплатно новинки музыки 2016-2017\nКомментариев: 0 Просмотров: 468 Дата: 15-02-2016, 13:49 «Пахтакор» футбол клуби массажчиси Анвар Бисеров 3 февраль куни уйдан чиқиб кетганича, қайтиб келмаган. Бу ҳақда Facebook ижтимоий тармоғида Бисеровнинг яқинлари ва футбол жамоатчилиги вакиллари томонидан суратли хабар тарқатилмоқда. Маълумотларга кўра, 1969 йилда туғилган Анвар Бисеровни сўнгги бор Чирчиқ шаҳрида, «Пахтакор» футбол клуби логотипи туширилган кўк спорт кийимида кўришган. «Уни кўрган ёки йўқолган шахс тўғрисида бирор маълумотга эга бўлганларни кўрсатилган телефон рақамларига қўнғироқ қилишни сўраймиз», — дейилади ижтимоий тармоқларда тарқатилаётган хабарда. «Пахтакор» футбол клуби расмий сайтининг «Раҳбарият» бўлимида Анвар Бисеров жамоа массажчиси сифатида кўрсатилган. - деб хабар бермоқда Stadion.uz нашри.


Rivian Automotive 45 даражали тепаликка чиқа олувчи пикап ясамоқда - Carzone.Uz\nRivian Automotive 45 даражали тепаликка чиқа олувчи пикап ясамоқда\nАмериканинг ўтган йили Mitsubishiга қарашли заводни сотиб олган Rivian Automotive стартапи беш ўринли A1T пикапи ва етти ўринли A1C йўлтанламасини ишлаб чиқаришни режалаштирмоқда. Иккаласи ҳам ягона шассида қурилади ҳамда учинчи даражали автопилоти бўлади.\nБиринчи бўлиб электрли пикап савдога чиқади. Инженерларнинг айтишича, унинг туби ердан 360 мм баланд бўлади. Бу, ҳақиқатан, машинани жуда сервиқор кўрсатади. Пикап 1,1 метрли чуқурдан бемалол ўтади ҳамда 45 даражали тепаликка ўрлашга қодир бўлади.\nМашинанинг энг кучли версиясига 811 от кучига эга электромотор ўрнатилади. У уч сонияга бормай юз тезликка чиқади. Тўла заряди билан 724 км масофани босиб ўтади. Тўғри, асос версияси бу қадар кучли эмас, заряди 322 кмга етади.\nЮқорида саналган янги русумлар кузда Лос-Анжелес автосалонида кўриниш беради. 2020 йилдан уларни ялпи ишлаб чиқариш бошланади.\nRivian Automotive ҳақида кўп нарса маълум эмас. Компания 2009 йилда ташкил этилган.


Қамчиқ довонида Cоbalt ағдарилиб кетди - EFFECT.UZ\nБугун, 2 октябр куни соат 6:30ларда Қамчиқ довонининг 194 км.да “Водий-Тошкент” йўналишида ҳаракатланган Cоbalt русумли автомобил ҳайдовчиси тез ҳаракатланиш оқибатида бошқарувни йўқотиб, йўл четидаги хандаққа ағдарилиб кетган. Бу ҳақида ФВВ матбуот хизмати хабар бермоқда.\nМаълум бўлишича, Тез тиббий ёрдам шифокорлари, Йўл патруль хизмати ҳамда “Қамчиқавтойўл” иқтисослашган йўллардан фойдаланиш унитар корхонаси ходимлари етиб боришган, қутқарувчилар довонидаги ЙТҲ оқибатини бартараф этишган, қурбонлар йўқ.\nМазкур ҳолатда автомашинадан ҳайдовчи ва икки нафар йўловчиси чиқариб олинган. Йўл транспорт ходисаси оқибатида ҳеч ким жароҳат олмаган. Шундай бўлсада уларга шифокорлар ва қутқарувчилар амалий ва психологик ёрдам кўрсатишди.\nTeglar:Cobalt, Qamchiq dovoni\n“Иқтисодий ресурслар – барча учун!” - Мақсуда Ворисова


— Моддий ёрдам ва нафақа қай тартибда тайинланади?\nЎктам РЎЗИЕВ, (Қашқадарё вилояти, Касби тумани)\nУлуғбек АМИНОВ, халқ депутатлари Қашқадарё вилоят Кенгашидаги ЎзХДП гуруҳи аъзоси:\n— Моддий ёрдам ва нафақа тайинлаш тартиби норматив ҳуқуқий ҳужжатларда белгиланган бўлиб, уларга асосан кам таъминланган оилаларга моддий ёрдам бериш махсус жамғармалари ташкил этилган.\nХусусан, Вазирлар Маҳкамасининг қарори билан «Кам таъминланган оилаларга ижтимоий нафақалар ва моддий ёрдам тайинлаш ва тўлаш тартиби тўғрисида»ги Низом тасдиқланган. Унда болали оилаларга ҳамда бола парвариши бўйича нафақа, моддий ёрдам ҳар бир оила аъзосининг даромад миқдори энг кам ойлик иш ҳақининг 1,5 бараваридан ортиқ бўлмаган оилаларга тайинланиши қайд этилган.\nШунингдек, тарбияси билан қариндошлар шуғулланаётган ота-онаси бўлмаган болалар, ота-оналардан бири ёки ҳар иккиси ҳам ногирон бўлган оилалар, 14 ёшгача бўлган икки ва ундан ортиқ болаларни тарбиялаётган, бошқа қариндошлардан алоҳида яшаётган бева аёллар бола парвариши бўйича нафақа ва моддий ёрдам олиш ҳуқуқига эга. Ногирон фарзанди бўлган, ота-оналардан бири ёки ҳар иккиси ишсиз бўлган ва иш изловчи сифатида бандликка кўмаклашиш марказида ҳисобда турган оилалар, ёлғиз оналар, ёлғиз пенсионерларга ҳам шундай ҳуқуқ белгиланган.\nНафақа ёки моддий ёрдам олишга эҳтиёжманд, деб топилган оила уларнинг фақат бир турини олиши мумкин.\nНафақа ва моддий ёрдам ариза берувчининг доимий яшаш (рўйхатдан ўтиш) жойи бўйича фуқароларнинг ўзини ўзи бошқариш органи томонидан оила бошлиғи ёки оила аъзосининг ёзма аризаси бўйича берилади. Фарзанд парвариши бўйича нафақа эса боланинг онаси ёки унинг ўрнини босувчи шахснинг аризаси асосида тайинланади.\nАриза берилгандан бошлаб уч кун ичида оила аъзоларига тўғри келадиган ўртача ойлик жами даромад миқдори аниқланади. Ўн кун муддатда моддий ва мулкий ҳолатга қараб, нафақа ёки моддий ёрдамни тайинлаш ёхуд рад этиш тўғрисида хулоса қилинади.\n— Боғча ёшидаги фарзандим бор. Шунинг учун мактабгача таълим муассасалари билан боғлиқ ўзгаришлардан хабардор бўлиб боришга ҳаракат қиламан. Эшитишимча, мазкур тизимда ислоҳотларни янада яхшилаш билан боғлиқ чора-тадбирлар олиб борилаётган экан. Шу ҳақда тўлиқроқ маълумот берсангиз.\nМоҳинисо ФАРМОНОВА, (Тошкент шаҳри, Миробод тумани)\nЗоя АН, халқ депутатлари Тошкент шаҳар Кенгашидаги ЎзХДП гуруҳи аъзоси:\n— Ҳар бир соҳада бўлгани каби мактабгача таълим тизимида ҳам туб ислоҳотлар амалга оширилмоқда. Хусусан, Президентимизнинг «Мактабгача таълим тизимини тубдан такомиллаштириш чора-тадбирлари тўғрисида»ги қарори қабул қилинди. Унда мактабгача таълимни бошқаришнинг замонавий механизмларини жорий этиш, тарбия ҳамда ўқув жараёнини такомиллаштириш бўйича комплекс чора-тадбирларни амалга ошириш назарда тутилмоқда.\n2018 йил 1 январдан бошлаб Тошкент, Нукус шаҳарлари ва республиканинг вилоят марказларида синов тариқасида давлат-хусусий шериклик шартларида янги мактабгача таълим муассасаларини ташкил этиш белгиланди. Ушбу ташаббус замонавий ва ҳаммабоп мактабгача таълим муассасаларини ташкил этиш учун инвесторларга ер участкалари ҳамда бўш турган биноларни 50 йил муддатга беғараз ажратишни кўзда тутади.\nИнвесторлар ташкил этилаётган мактабгача таълим муассасаларида давлат таълим талабларига, санитария-гигиена ва бошқа меъёрларга риоя қилиш, келишувнинг бутун муддати давомида фаолият йўналишини сақлаб қолиш талаб этилади. Шунингдек, мактабгача таълим хизматини кўрсатиш нархининг мақбуллиги ва арзонлигини таъминлаш учун масъул бўлиши назарда тутилган. Бунинг учун инвесторларга кенг солиқ имтиёзлари ва бошқа преференциялар, имтиёзли кредитлар тақдим этилади.\nТошкент шаҳридаги давлат мактабгача таълим муассасаларига тадбиркорлик субъектлари билан тегишли талабларга жавоб берадиган озиқ-овқат маҳсулотлари ва тайёр овқатларни етказиб бериш бўйича тўғридан-тўғри шартномалар тузишга синов тариқасида рухсат берилади. Мазкур тажриба якунлари бўйича республиканинг бошқа ҳудудларида давлат-хусусий шериклик механизмларини ва мактабгача таълим муассасаларида овқатланишни ташкил этиш тартибини жорий этиш масаласи кўриб чиқилади.


Бетакрор Шаҳзоданинг концерти ҳақида томошабинлар фикри қандай? » PopCorn.uz - Шоу Бизнес олами хақиқати\nСана: 05.05.2016 3292 қайноқ\nЭстрадамизнинг ёрқин юлдузи мафтункор Шаҳзода айни кунларда “Истиқлол” санъат саройида ҳар йилги анъанага айланган етти кунлик яккахон концерт дастурини тақдим этмоқда. Бугун мазкур дастурнинг 5-куни ўз ниҳоясига етди. Концерт ўзгача руҳда, мухлислар томонидан кутилганидан ҳам аъло даражада қарши олинмоқда. Биз хонанданинг концерт дастуридан сўнг манзиллари томон шошаётган томошабинларни суҳбатга чорладик ва уларнинг фикрлари билан қизиқдик.\nФеруза: Мени исмим Феруза. Бугун дугонам билан Шаҳзодани концерт дастурига Ангрен шахридан ташриф буюрдик. Концерт жудаям зўр ўтди. Мени алоҳида эътиборимни тортган томони бу кутилмаган дуэтлар бўлди. Айниқса Шохрухни кўриб жудаям қувондик. Қолаверса, ёшларнинг шахсан менинг ҳам севимли гуруҳим бўлган Уммон гуруҳи билан ижро этган дуэтларини кутмаган эдим. Шаҳзодага омад тилаб қоламан ва ижодий парвозлар тилайман.\nМирзаевлар оиласи: Бугун биз қўшиқларини ҳаммамиз севиб тинглайдиган Шаҳзоданинг концертларига оилавий тушдик. Концертлари бизга ёқди. Нафақат мен балки, 5 ёшли қизим ҳам уларнинг ашаддий мухлислари. Чикко қўшиғини жудаям яхши кўради. Бугун шу қўшиқни ижро қилганларида қизим жудаям хурсанд бўлди ва биз ҳам уларга қўшилиб биргаликда куйладик. Шаҳзодага омадлар тилаб қоламиз. Мухлисларини бахтига соғ-саломат бўлсинлар.\nКамрон: Концертга гап бўлиши мумкин эмас. Фақат олға! Шаҳзода биз сизни севамиз.\nРаънохон ая: Шаҳзода қарийиб қизим тенги. Мен уларни ижодларини кузатиб бораман. Қўшиқлари маъноли. Кийинишни ҳам чегарасини биладилар. Бугун жуда чиройли чиқиш қилдилар. Концертга ўтириб мазза қилиб дам олдик. Баъзи концертларга тушсак, ҳаддан зиёд шовқин-сурондан бошимиз оғриб концертдан чиқиб кетган вақтларимиз ҳам бўлган. Бугунги концертда куйлаган қўшиқларини барчаси эшитимли. Уларни ичида ҳаммамиз соғинган Рашид Ҳаликов билан куйлаган дуэтлари жуда чиройли чиқибди. Шаҳзода қизимга омад тилайман. Мухлисларини кўнглини олишда чарчамасинлар. Фарзандларини катта қилиб, роҳатини кўрсинлар.\nБахтиёр: Севимли хонандам Шаҳзодага омад тилайман. Уларни ашаддий мухлислариман. Ҳар йили концертларини қолдирмай тушаман. Бугунги концертга келадиган бўлсак, супер. Уммон гуруҳи билан куйлаган дуэтларини тезроқ премьера қилишларини сўраб қоламан. Шу дуэтни Уммон гуруҳини концертида ҳам ижро этишларини кутамиз.\nСевинч: Шаҳзодани ашаддий мухлислариман. Уларни концертлари яхши ўтганлиги билан табриклайман. Бу йил концертлари ўтган йилгидан ҳам яхши ўтди. Ҳар томонлама ёқди. Фақатгина концерт бошида “Қўллар тепага” қўшиғини куйлаган опера хонандаларининг чиқишлари бироз ёқмади. Офицерларнинг чиқиши эса оригинал бўлди.\nКўриб турганингиз концертга ташриф буюрган томошабинларнинг фикрлари ижобий. Уларга дастур манзур келмоқда. Демак, хонанда ўз мухлисларини яна бир карра лол қолдира олди. Биз ҳам бетакрор Шаҳзодага омадлар тилаб концертнинг қолган икки куни ҳам муваффаққиятли ўтишини тилаб қоламиз. Биздан йироқлашманг ва кузатишда давом этинг.


Назарбоев ўрнига келган Тоқаев, Афғонистон ва ковид. Марказий Осиё раҳбарлари саммити қандай кечди?\n6 август куни Марказий Осиёнинг беш мамлакати етакчилари Каспий денгизи бўйидаги курортда йиғилди.\nМарказий Осиёдаги беш давлат раҳбарлари Туркманистонда учрашди. Озод Европа-Озодлик радиосининг Марказий Осиё бўйича таҳлилчиси Брюс Панниернинг ёзишича, пандемия ва қўшни Афғонистондаги воқеаларнинг шиддатли ривожи уларнинг музокаралари долзарблигини оширган.\nГарчи минтақа етакчиларининг ҳамкорлик ҳақидаги суҳбатларида такрорий гап-сўзлар кўп бўлса-да, вужудга келган янги воқелик мазкур учрашувга долзарб тус беради.\n"Аваза"даги йиғин лоақал шуниси билан муҳимки, беш президент анчадан бери юзма-юз ўтириб сўзлашмаган эди.\nБу минтақадаги беш давлат бошлиғининг 2018 йилдан бери ҳисоб бўйича учинчи, айни чоғда, Қозоғистоннинг эндиликда собиқ президенти Нурсултон Назарбоев қатнашмаган биринчи “маслаҳат учрашуви” бўлди.\nНазарбоевнинг вориси Қасим-Жомарт Тоқаев 2019 йил ноябрида Ўзбекистонда бўлиб ўтган саммитда иштирок этмаган, ҳолбуки мазкур тадбирдан беш ой олдин президент лавозимига сайланган эди.\nУчрашувда муқаррар муҳокама қилинган янги мавзу – коронавирус пандемияси ва инфекция тарқалишига қарши курашда ҳамкорлик зарурати бўлди.\nПрезидентлар учрашуви COVID-19 қайтадан авж олиб, Қозоғистон, Қирғизистон, Тожикистон ва Ўзбекистонни қамраб олиши манзарасида кечди.\nДавлат бошлиқлари суҳбати анчайин қизиқарли бўлган, деб ўйлаймиз, чунки Туркманистон президенти Гурбангули Бердимуҳамедов ўз мамлакатида битта ҳам COVID вируси юқиши ҳолати қайд этилмаганини иддао қилишда давом этмоқда.\nШу боис ҳам Тоқаевнинг бешала раҳбар “Туркманистон президентининг (минтақавий) вирусология ва эпидемиология марказини ташкил қилиш таклифи”ни қўллаб-қувватлагани ҳақидаги изоҳи бирмунча ажабланарли.\nКоронавирус тарқалишига қарши кураш саммит якунлари бўйича эълон қилинган 28 банддан иборат қўшма баёнотда атиги 19-қаторда қайд этилгани эса бундан-да қизиқ.\nАммо минтақавий савдони яхшилашга доир эски гап-сўзлар янгича мазмун касб этмоқда, чунки COVID-19 кўп мамлакатлар иқтисодиёти, ишлаб чиқариши ва экспортига салбий таъсир этди, минтақадан ташқаридаги ҳамкорлар эса, маълум бўлдики, унчалик ишончли эмас экан. Пандемиядан олдинги даврга қиёслаганда, албатта.\nСоғлиқни сақлаш тизими инқирози ҳам минтақавий тижоратда из қолдирмоқда.\nТуркманистондаги учрашувдан бир оз олдин ўзбек ва туркман расмийлари ҳаво ҳамда автомобиль йўлларида ўзаро қатновларни тиклашга келишиб олишган эди.\nТожикистон президенти Имомали Раҳмон туркман ҳамкасби Бердимуҳамедов билан гаплашиб олиш учун эртароқ келди. Улар Тожикистондан Туркманистон орқали Эронга юк ташиш билан боғлиқ 2018 йилдан бери мавжуд муаммони қисман ҳал қилишга муваффақ бўлишди.\nАшхобод 2020 йил мартида – пандемия кўлами аниқлашган паллада жорий қилган қоидаларга кўра, Туркманистон чегараларига етиб келган товарлар Туркманистонга тегишли юк машиналарга ортилиб, бутун мамлакат орқали ташилиши ва шундан сўнггина бу юкларнинг якуний манзили бўлмиш мамлакатларга оид транспорт воситаларига ортилиши лозим.\nТоқаев минтақавий савдо ва транспорт йўналишларини ривожлантириш ҳақида сўзлади ва Қозоғистон Марказий Осиё мамлакатларига миллиард долларгача қийматда товарлар етказиб бериши мумкинлигини билдирди.\nБироқ учрашув кун тартибидаги марказий мавзу Афғонистондаги вазият бўлди.\nАфғонистон мавзуси давлат етакчилари қўшма баёнотининг еттинчи бандида тилга олиниб, мамлакатда, айниқса, унинг Марказий Осиё билан чегараларида вазият сўнгги 20 йилнинг исталган вақтига қиёслаганда ҳам жуда таҳликали экани қайд этилди.\nБироқ мазкур банд қандай ёзилганига эътибор қилсангиз, у охирги 30 йилда эълон қилинган исталган баёнотдан кўчириб олингандек туюлади.\nБеш раҳбарнинг барчаси “Марказий Осиёда хавфсизлик ва барқарорликни сақлаш ва мустаҳкамлашнинг энг муҳим омилларидан бири – қўшни Афғонистондаги вазиятнинг мумкин қадар тезроқ тартибга солиниши эканини тасдиқлади”.\nВа шу муносабат билан улар “афғон жамиятида мумкин қадар тезроқ фуқаролар тинчлиги ва тотувлигига эришиш учун ҳар томонлама кўмаклашишга тайёр эканликларини билдиришди”.\nМарказий Осиёдаги Афғонистон билан чегарадош уч давлатнинг ҳар бири ушбу мамлакатга нисбатан ўз сиёсатини юритади.\nЎзбекистон мамлакат ҳукумати ва толиблар билан музокара олиб бориб, улар ўртасида тинчлик ўрнатилишига ҳаракат қилмоқда.\nТожикистон ҳукумати толиблар билан мулоқотдан ўзини олиб қочади.\nТуркманистон эса ҳукумат билан ҳам, толиблар билан ҳам музокара қилмоқда, лекин Ашхобод Афғонистонга доир ишларга иложи борича камроқ аралашишни афзал кўради.\nШубҳасиз, учрашувда Афғонистон ҳақида қўшма баёнотда эсланганидан кўра кўпроқ гапирилди. Хабарномалардан бирида урғуланишича, президент Раҳмон “саботаж, террорчилик ва пропагандани яхши ўзлаштирган, шунингдек бизнинг минтақа хусусида узоққа мўлжалланган режаларига эга экстремистлар” хавфидан огоҳлантирган.\nЛекин, афтидан, беш президент учрашувининг арзигулик ютуғи бу тадбир кечган муҳит, яъни тадбирнинг барча иштирокчилари бир-бири билан илиқ муносабатда эканлиги четдан ҳис этилишидир.\nДарҳақиқат, давлат раҳбарлари иш кийимида бўлган расмий қисмни ҳисобга олмаганда, учрашув саммитдан кўра дўстлар базмига кўпроқ ўхшайди.\nПрезидентларни денгиз кемасида – оддий кўчалик кийимда, тренажёр залида эса спорт либосларида суратга олишди. Eurasianet.org журналисти Питер Леонард шунга ишора қилиб Марказий Осиё президентлари саммитидан олинган фотосуратларда “қартабозлик кечаси об-ҳавосини ҳис қилган”и ҳақида ёзди.\nБу луқма, афтидан, беш президент атай яратишга уринган дўстона руҳ учун муносиб баҳодир.\nКимларгадир бу мутлақо аҳамиятсиз туюлиши мумкин.\nБироқ сўнгги салкам 30 йиллик мустақиллик даврида беш мамлакат етакчилари бир-бирлари билан ҳаддан ортиқ ёвлашишган, ҳатто умумий таҳдид қаршисида турган чоғларида ҳам ўзаро адоватдан воз кечишмаган.


АҚШ Президенти Жорж Буш бугун Европага сафарини бошлади.\n03 март 2021, Тошкент вақти: 12:48\nЖорж Бушнинг Брюсселдаги Европа Иттифоқи ва НАТО институтларига ташриф буюриши кутилмоқда. Келаси ҳафтада Буш Россия президенти Владимир Путин билан Словакия пойтахти Братиславада учрашади.\nДушанба куни Жорж Буш Брюсселда трансатлантик алоқалар борасида маъруза қилади, ундан сўнг эса Франция Президенти Жак Ширак билан тушлик қилади.\nДипломатларнинг фикрича, Европа Иттифоқи Бушни Яқин Шарқ масаласи бўйича прогрессив чоралар кўришга чақиради. Шунингдек кун тартибида Ироқдаги вазият ҳамда Эроннинг ядровий дастурига оид масалалар ҳам бўлади.


Худди турк сериалларининг ўзи: Андижон ҳокимининг яна бир аудиоси тарқалди - Zamin.uz\n20:39 / 14.11.2020\nИжтимоий тармоқларда Андижон вилояти ҳокими Шуҳрат Абдураҳмоновнинг овози дейилаётган навбатдаги аудио тарқалди. Катта эҳтимол билан бу аудио ҳокимнинг кеча тарқалган «нутқи»нинг давоми бўлиши мумкин. Чунки, овоздан ташқари оҳанг ҳам дерли бир хил.\nБу сафарги аудиода янграган гаплар Ш. Абдураҳмоновнинг тадбиркорлар билан муносабати ҳақида тасаввур беради. Яъниким, ҳоким қачон ўтгани номаълум йиғилишда Тошкентдан келган мутасадди (Савдо-саноат палатаси раиси Адҳам Икромов) иштирокида тадбиркорлар билан бўлиб ўтган учрашувни эслайди.\nАудио мазмунича, пойтахтлик меҳмоннинг «Кимда қандай мурожаат бор?» саволига учта маҳаллий тадбиркор қўл кўтаради. Шундан кейин ҳокимники «қўзиб кетади» ва «Тур ўрнингдан, нима мурожаатинг бор, бўлса, айт?!» дейди. Қўл кўтарган одам эса «ҳа, энди..» деб чайналганини айтар экан, ҳоким у «билмай қўл кўтарворганини» урғулайди ва «Андижон шаҳрининг шакали»га ўхшатади.\nАудиоёзувнинг иккинчи - «шаллақи» аёлларни 15 суткага «тиқиб қўйгани» ҳақидаги қисми хусусида эса лом-лим дейилмаган. “Замин” янгиликларини “Telegram”да кузатиб боринг\n13-11-2020, 17:23, Жамият\n4-03-2020, 12:20, Жамият\n6-07-2019, 09:30, Жамият\n5-07-2019, 18:15, Жамият


Яқинда бошпана излаб Тожикистонга қочиб ўтган бир неча афғон аскари “Озодлик”нинг тожик хизматига Афғонистонда қолиш ва “Толибон” кучлари билан жанг қилиш улар учун фожиа билан тугаши мумкинлиги ҳақида сўзлаб берди.\nАфғонистон шимолида “Толибон” ҳаракати ҳужумлари шиддатли тус олган паллада Муҳаммад Зоҳир қўшни Тожикистонга қочиб ўтиш – унинг учун ягона нажот йўли бўлишини тушуниб етади.\nШимоли-шарқдаги Бадахшон вилоятининг Хвахан туманида жойлашган чегара қўшинлари алоқачилар бўлинмасига бошчилик қилган Зоҳир июнь ойи охирларидан буён бошпана излаб Тожикистон чегарасини кесиб ўтган юзлаб афғон ҳарбий хизматчиларидан биридир.\n6 июль куни Афғонистон президентининг миллий хавфсизлик масалалари бўйича маслаҳатчиси Ҳамидулла Моҳиб Тожикистон ҳудудига қочиб ўтган 2300 чоғли афғон ҳарбий хизматчилари яна Афғонистон мудофаа ва хавфсизлик миллий кучларига қўшилганини айтган эди. 7 июлда эса Тожикистон хавфсизлик кучлари “Озодлик”нинг тожик хизматига 600 нафарга яқин афғон ҳарбийлари Афғонистонга қайтариб юборилганини маълум қилди.\nЗоҳирнинг айтишича, толибларга қарши урушиш – ютиб бўлмайдиган уруш бўлган, чунки маҳаллий Халқ қўзғолончилари лашкари кучларининг катта қисми жангарилар тарафига ўтиб, ҳукумат кучларига қарши урушга киришга қарор қилган. Кўнгилли аскарлардан тузилган Халқ лашкари ҳукумат ҳарбийлари раҳбарлигида жанг қилиб, мамлакатнинг турли ҳудудларида хавфсизликни таъминлашга ёрдам беради.\nЗоҳир жангариларга қўшилган гуруҳнинг қўлида анча-мунча қурол ва ўқ-дори бўлганини айтади.\n“Халқ қўзғолончилари лашкари кучлари ҳукуматга қарашли ҳарбий техникаларни эгаллаб олиб, сўнг толиблар билан тил бириктирган. Қаршилик кўрсатиш учун бизнинг ортиқ кучимиз қолмади ва Тожикистонга чекинишга мажбур бўлдик”, деган Зоҳир Озод Европа/Озодлик радиоси мухбири билан суҳбатда.\nБошқа бир афғон ҳарбий хизматчиси Муҳаммад Вали, Зоҳирнинг гапларини тасдиқлаб, деярли ҳеч қандай дастаксиз “Толибон” кучлари билан урушиш “ўзини ўлдириш” билан баробар бўлганини айтади. Шу боис у ва хизматдошлари Тожикистон ҳудудига чекинган эмиш.\nЗоҳир ва Вали “Озодлик”нинг тожик хизмати мухбири билан 5 июль куни Кўлоб шаҳрида суҳбатлашган эди. Ҳозирда улар Афғонистонга қайтган бўлиши тахмин қилинмоқда.\nБироқ Афғонистондаги қуролли ҳаракатлар бошқа аскарларни ҳам Тожикистон ва қўшни мамлакатларга чекинишга мажбур этиши мумкин. Хусусан, Ўзбекистонга ҳам анча-мунча афғон ҳарбийлари бошпана излаб қочиб борган эди.\nБадахшон маҳаллий маъмурлари “Озодлик” радиосига мазкур шимолий вилоятнинг 28 туманидан 26 таси толиблар томонидан ишғол этилганини маълум қилди. Тожикистон расмийлари эса икки мамлакат ўртасидаги 1357 чақирим чегаранинг 900 чақиримини “Толибон” кучлари назорат қилаётганини билдирди.\nБугунги кунда Афғонистоннинг 398 туманидан ярмидан кўпроғи толиблар назоратига ўтган – уларнинг аксари 1 майда АҚШ ва бошқа халқаро кучлар ўз қўшинларини ушбу мамлакатдан олиб чиқиб кетишни бошлаганидан сўнг таслим бўлган.\nАҚШ қўшинларининг қарийб тўлиқ чиқиб кетиши манзарасида жангари экстремистларнинг шиддат билан олға силжиши Афғонистон ва унга ёндош мамлакатларда жиддий хавотир уйғотмоқда. Жумладан, қўшни давлатлар уларга қочоқлар ёпирилишидан ва жамиятда вазият беқарорлашуви эҳтимолидан таҳликага тушган.\n“Қуролли кучларнинг жангсиз чекиниши ва Бадахшоннинг [ҳукумат кучлари томонидан] эвакуация қилиниши одамларда савол ва шубҳалар туғдирди”, деб ёзади Кобулда чиқадиган “Hashte Sobh” газетаси.\nНашрнинг урғулашича, Бадахшоннинг кўплаб туманлари бир неча кун ичида домино соққалари каби бирин-кетин қулаб, толиблар ихтиёрига ўтган.\nАфғон қочқинлари жойлашган Тожикистоннинг Хоруғ шаҳридаги лагер.\nАфғон ҳукумати томонидаги айрим кучларнинг чекиниши, баъзиларининг таслим бўлиши манзарасида толибларнинг алоҳида ҳужумларига жиддий қаршилик кўрсатилмади. Афғонистон расмийлари айрим ҳолларда ҳукумат кучлари тактик чекиниш қилганини билдирган.\n8 июль куни толиблар Афғонистоннинг Эрон билан чегарасидаги асосий назорат-ўтиш нуқтасини босиб олдики, бу хорижий давлатлар қўшинлари олиб чиқиб кетилишидан журъатланган қуролли гуруҳнинг ҳукумат назорати остидаги туманларда эришган энг сўнгги жиддий ютуқларидан биридир.\nШунингдек, айрим афғон чегарачилари ва ҳарбий хизматчилари Эрон ҳудудига қочиб ўтгани тўғрисида хабарлар бор. Маҳаллий маъмурият мамлакат ғарбидаги Ҳирот вилоятининг икки туманида ҳукумат кучлари тинч аҳоли жабр кўриши олдини олиш мақсадида чекинганини маълум қилди.\nАфғонистон парламенти вакиласи Масъуда Кароҳий баъзи туманларда ҳукумат ҳарбийлари толибларга қарши курашиш беҳуда, деб билишини айтади.\n“У ерларда ҳарбийларга ҳеч бир дастак йўқ: уларни озиқ-овқат билан таъминлашмаяпти, зарур шарт-шароит қилиб беришмаяпти, шу боис ҳам улар: “Нега энди мен бу ерда ҳеч вақосиз ўтирганим ҳолда “Толибон” кучлари билан жанг қилишим керак?” деб ўзларига савол бермоқда. Дарҳақиқат, эс-ҳушли одам бунақа ҳолатда қуролни ташлаб, қочади”, деган Кароҳий “Noor TV” каналига берган интервьюсида.\nТуманлар мағлубияти сабаби\nАйрим ҳолларда афғон кучлари толибларни сиқиб чиқаришга ва туманлар устидан назоратни тиклашга муваффақ бўлди. Чунончи, шимоли-ғарбдаги Бадғис вилояти маркази Қалъаи Навда маҳаллий расмийлар ҳукумат кучлари шаҳарга кириб олиб, ҳукуматга қарашли бир неча бинони эгаллаб олишга муваффақ бўлган жангари толиблар гуруҳини қувиб юборганини “Озодлик”нинг туркман хизматига маълум қилган.\nАфғонистон президенти Ашраф Ғани Хост халқаро аэропорти очилиш маросимида¸ 10 июл 2021 йил\nКобулдаги Уруш ва тинчликни ўрганиш институти асосчиси ва бош директори Иноят Нажафийзода Озод Европа/Озодлик радиосига Америка қўшинларининг олиб чиқиб кетилиши афғон аскарларининг жанговар руҳига таъсир этганини айтади.\n“Самараси паст ҳарбий бошқарув ҳамда маҳаллий даражадаги сифатсиз идора услуби – туманлар ҳамда армия блок-постлари енгилишига олиб келган омилларнинг айримларидир. Шунга қарамай, афғон мудофаа ва хавфсизлик миллий кучлари ва маҳаллий кўнгиллилар лашкари биргалашиб “Толибон”га қарши курашган жойларда душман бирон ҳудудни ишғол этиш тугул, тўлиқ тор-мор этилган”, дейди у.\nНажафийзодага кўра, баъзи туманларда, айниқса, шимолда “Толибон” кучлари ҳукумат ҳарбий хизматчиларини толибларга бўйсунишга ва ўз постларини тарк этишга кўндиришлари учун уруғ оқсоқоллари билан ҳамкорлик қилган.\nУ айрим ҳолларда бу тактика натижа берганини қўшимча қилади:\n“Бу оқсоқоллар афғон ҳарбийлари ёнига келиб: “Ким билан урушаётганингизни биласизми ўзи? Иш ҳақингизни вақтида тўламасалар ҳам нега одамларни ҳимоя қиляпсиз?” деб аврай бошлашган.\nШунга қарамай, Нажафийзода Қўшма Штатлар ва НАТО ҳарбий, сиёсий ва техник кўмак кўрсатишда давом этаётгани сабабли афғон ҳукумати тез орада “аҳволини ўнглаб олади”, деб ҳисоблайди.\nАфғонистон президенти Ашраф Ғани 8 июль куни мамлакат АҚШ қўшинларининг чиқиб кетиши манзарасида оғир аҳволда қолганини тан олган эди. Айни чоғда у ҳукумат армияси “Толибон” кучларига қарши тура олишига ишонишини таъкидлаган.


Сени кўп кўрмасун. Чўлпон\nHome icon Бош саҳифа»Ўзбек адабиёти»Миллий уйғониш даври»Сени кўп кўрмасун. Чўлпон\n— Ҳаҳ, тангримга шукр, оҳ, ухлаб кетди! — деди ва эски тўшаклар орасида тўлиб-тошиб ухлаб ётқан боласиға она муҳаббати билан узоқ-узоқ тикилиб қарағандан кейин:\n— Жиндак мизғиб олай,— деди ва бошини секингина болишқа қўйди.\nБу каттагина бир қишлоқда ўтиб ётқан бир рўзғор, у боласини ухлатған Хадичахон деган ёш бир жувон. Ухлаб ётқан бола бўлса, унинг кичик ўғли Исҳоқжон эди.\nИсҳоқжоннинг отаси Розиқжон ўша қишлоқлик бир деҳқон йигит бўлиб, тўрт-беш таноб ерига ўзи ишлаб, беш-олти йилдан бери шу рўзғорини айлантириб келар эди.\nРўзғор катта эмас: бир хотуни, бир онаси, икки ўғли ва бир ўзидан иборат кичкинагина бир йиғин эди.\nИнқилобдан бир-икки йил бурун янги уйланган вақтларида рўзғори яхши, тинч, бир хилгина ўтиб турган эди. Инқилоб бўлиб, мана, ички урушлар бошланиб, юрт уруш майдониға айлангандан кейин талаға чиқиб деҳқончилик қилиш қийинлашиб, рўзғорни келдиратиб олиб бориш ҳам жуда оғир бўлиб қолди. Шундай бўлса ҳамки, ёш, ғайратлик, лекин ёшлиғидан бери тинчликни севиб катта бўлған Розиқжон куч ва қувватини, ғайрат ва ҳаракатини бирга ўн ошириб, бир қарич тупроқ устида ишлади. Сўнг чоғларғача рўзғорини тебратиб келди.\nРўзғорнинг ички ҳожатлари учун иккита соғим сигир, битта қўшчи от орттирди. Шундай қилиб, бу турмуш ўтган йили шу чоғларғача бир хилда давом этиб келди.\nБултур шу вақтларда Розиқжон у... хуфтонғача таладан қайтмасдан, кечикиб қолди. Хадичахон замоннинг тинчсиз вақтпарида эрининг кеч қолишидан қўрқса ҳам, «бугун ўроқни бўлса, нариги жўгари томонға сув боғламоқчи эди», деб шу билан ўзини юпатди.\nЯрим кеча — саҳар бўлди. Розиқдан хабар бўлмади. Хадичахон билан қари кампир оғир бир изтироб остиға тушган эдилар.\nЭшик очмоқ учун чиқиб кетган кампир: "Вой болам"лаб йиғлаб кирди. Кўнгли бузулғон Хадичахон ирғиб ташқарига чиқиши билан уч эркакнинг қўллари устида қора қонға бўялиб ётқан Розиқни кўрди!\nБир нафас тўхтади, на йиғи келди, на бошқа, бош қотди. Кейин ўликни бўйранинг устига қўйиб кетаёткан кишилардан:\n— Вой, бу нима гап? — деб сўради.\nҚишлоқ кишилари шошилмасдан, ҳовлиқмасдан, вазминлик билан:\n— Келин, бу таладан келаётиб йўлда беклар отиб кетибдур,— деб жавоб бердилар...\nШунга бир йил бўлиб ўтди.\nРозиқжон эсдан чиқаёзиб қолди. Хадичахон боласи Исҳоқни ухлатиб бўлиб, ўзи болишқа бошини қўйған вақтида Розиқжон хаёлиға тушди. Ундан кейин ухлай олмай, узоқ-узоқ ўйланиб ётди.\nКун чиққан, тиғлари панжара орқали чўзилиб уй ичига кирганлар эди. Ухлай олмади, боласига яна бир тикилиб олғач, бошиға калта камзулини ёпиб, тўппа-тўғри кўчага чиқди. Беш қадам юриб, чап қўлдағи тор кўча билан талаға чиқди. Талада ишлаб ётқан деҳқонларга қараб, Розиқжонни тугалгина эсига солмоқчи эди.\nБу йил бир мунча ерга пахта экилган, ана шу Турдиали ўз ерида пахта чопиб турадур. Тутнинг тагига ўт ёқиб, кичкина човгунчани қайнатиб қўйған: тўнини тутқа илган...\nОҳ, агар шу Розиқжон бўлса эди, чойдиш қўйиб чой дамлаб, зоғора нон билан олиб чиқар эди... Кўнгли тўлди, кўзига хоҳлар-хоҳламас бир томчи ёш келди. Кўз ёшларини кир-моғор енги билан секингина артиб, яна уйга қайтди. Кўча тарафдаги эшикни очиб, ичкарига кириши билан кампир йўлиқиб:\n— Собиржонни икки хурмача қатиқ бериб, шаҳарга юбордим: «Дарров сотиб, бир қадоқ-ярим қадоқ гўшт олиб кел!» — дедим, болам бечора кетди,—- деди.\nКелиннинг ақли талада, бир вақтлар талани яшнатқан Розиқжонда эди. Англар-англамас бир аҳд билан, бўшангғина, эшитилар-эшитилмас қилиб:\n— Яхши қилибсиз,— деди.\nШу билан индамасдан уйга кириб кетди.\nПешин бўлди, кеч кирди. Собиржондан дарак бўлмади. Кампир билан келин талвасаға тушдилар. Дарҳол қўни-қўшниға хабар бериб, қўшнининг катта ўғли Холматни отқа миндириб шаҳарга юбордилар. Холмат у кеча қайтмади.\nУ кечани кампир билан келин бир дўзах азобида ўтказдилар, чой ҳам ичмадилар, овқат ҳам емадилар.\nЭртаси эрта билан Собиржоннинг ўлигини кўтариб Холмат келди. Йиғи-сиғи орасида сўрағанларға Холмат йигит сира пинагини бузмасдан:\n— Шаҳарда отиш бўлған экан... Ўқ теккандур, ё арманлар отиб кетгандур,— деб жавоб берди...\nХадичахон 23 га қадам босқан. Локин ҳеч ким уни 23 да демайдур; билмаган кишилар уни қари жувон, 35 ларга кирган бир хотун дейдурлар. Унинг ақли, ҳуши ҳам жойида эмас, қишлоқ болалари: «Хади жинни» деб от қўйғанлар. Мунинг аҳволини яхши билган кишиларнинг ҳамма вақт унга раҳмлари келадур, «бечора жувон» дейдурлар.\nБечора жувоннинг кичик ўғли Исҳоқжон ҳам касал. Мундай замонда табиб, дору дармон ҳам топилмайдур.\nБечора хотун безгак чангалида қалтираб ётқан боласини заҳарлик кўз-ёшлари тўкуб туриб, қуруб-қотиб кётган бағрига босадур-да:\n— Битта-ю биттам, ёлғуз қўзичоғим, худойим сенигина кўп кўрмасин!..— дейдур. Ва тиқилган, бўғулган нафаси билан узулуб-узулуб йиғлайдур...


Омонатдорлик – инсон зийнати\nОмонат хоҳ мол, хоҳ бошқа нарса бўлсин, инсонларнинг омонат учун берилган нарсаларини ва уларнинг ҳақларига риоя қилишни ўз ичига олади. Дарҳақиқат, мусулмон киши учун ўрнак бўлишга энг лойиқ зот Муҳаммад соллаллоҳу алайҳи васаллам омонат бобида ҳам барча умматларига ўрнак эдилар.\nУ зот: «Мунофиқнинг белгиси учтадир: ёлғон сўзлаш, ваъдасининг устидан чиқмаслик ва омонатга хиёнат қилиш», деганлар (Бухорий ва Муслим ривояти).\nАллоҳ таоло Қуръони каримда омонатни ўз эгасига саломат етказишга амр қилган:\n«Агар бир-бирларингизга омонат қўйсангиз омонат қўйилган киши омонатни адо қилсин ва Парвардигори Аллоҳдан қўрқсин!» (Бақара, 283).\nБаъзилар сизга ишонгани ва сиз ҳақингизда яхши ўйда бўлгани учун ўз ҳақини бериб қўяётганида гувоҳ чақирмайди, сиздан васиқа-ишонч қоғози олмайди. Бу кишининг ҳаққига риоя этишингиз ва унга хиёнат қилиб қўйишдан жуда эҳтиёт бўлишингиз лозим.\nАгар бир киши сизга қарз берса ва у сизга ишонса, гувоҳ чақирмаса, қарзни ёзмаса бу омонатни мазкур оятдаги омонат деб билинг: «Агар бир-бирларингизга омонат қўйсангиз» яъни агар унга молини қарз ёки шунга ўхшаш бирон нарсани омонат қўядиган бўлса, омонатдор бу омонатни ўз эгасига саломат етказсин. У қуйидаги оятда ҳам зикр қилинган:\n“Албатта, Аллоҳ сизларни омонатларини ўз эгаларига топширишга ва одамлар орасида ҳукм қилганингизда адолат билан ҳукм қилишга буюради. Албатта, Аллоҳ сизларга энг яхши панд-насиҳатлар қилур. Албатта, Аллоҳ эшитгувчи, кўргувчи бўлган зотдир” (Нисо, 58).\nРивоятларга кўра, ушбу оят Пайғамбар соллаллоҳу алайҳи васаллам Каъба калитини Усмон ибн Талҳа розияллоҳу анҳудан олганларида нозил этилган. Каъбанинг ҳижобати (каъба пўшини янгилаб туриш) Бани Абдуддор қўлида эди. Усмон ибн Талҳа мана шу қабиладан эди. Макка фатҳ этилганида пайғамбаримиз соллаллоҳу алайҳи васаллам Усмондан калитни талаб қилдилар. Усмон «омонатгами» деганида Расулуллоҳ соллаллоҳу алайҳи васаллам: «Ҳа» деб жавоб бердилар. Калит Расулуллоҳ қўлларига ўтгач Аббос: «Уни менга беринг. Токи сиқоят ҳам садонат (ҳожиларга сув-овқат бериш) ҳам менда бўлсин», деб уни пайғамбаримиздан ўзига беришларини сўради. Шунда Аллоҳ юқоридаги ояти каримани нозил қилди. Чунки, Расулуллоҳ алайҳиссалом калитни Бани Абдуддордан омонатга олган эдилар. Аллоҳ таоло бу омонатни эгасига қайтариб беришни буюрди. Чунки, Бани Абдуддор Каъба садонати ва ҳижобатига бошқалардан кўра ҳақлироқ эди.\nРасулуллоҳ соллаллоҳу алайҳи васаллам уларга омонатни қайтардилар, Оят гарчи мана шу ҳодисага хос тушган бўлса-да у барча омонатга доир масалаларга умумийдир. Чунки хусусий сабаб эмас, лафзнинг умумий экани эътиборга олинади. Ҳарҳолда инсонлар ўртасидаги нарсаларда омонатлар кўп. Бунга сир-асрорлар, молу давлат ҳам киради.\nЮқорида таъкидлаганимиздек Пайғамбаримиз соллаллоҳу алайҳи васаллам омонат бобида барча умматларига ўрнак эдилар. Омонатни яхши сақлаб ўз эгасига саломат топшириш хусусида жаноб Пайғамбаримиз соллаллоҳу алайҳи васаллам ёшликларидан бошлаб барчага намуна бўлганлар. Ул зоти шариф ростгўйликлари, бировларнинг ҳаққига хиёнат қилмасликлари, ваъдаларига вафодорликлари туфайли “ал-Амин” яъни, “омонатдор, ишончли одам” деган сифатни олганлар. Ул зоти бобаракот ёшлик даврларидан бошлаб ишончли, вафо, омонат ва масъулиятни чуқур ҳис этадиган бўлиб камолга етишдилар. Омонатга хиёнат қилмасдан, уни чиройли адо этишнинг уддасидан чиқиш бу – жуда улуғ фазилат. Омонатдор бўлиш, кишиларнинг ишончини оқлаш нақадар қийин иш бўлганидан, унга бериладиган ажру савобларга молик бўлиш ҳам шунча қийин, албатта. Чунки омонатдорлик инсон ҳаётининг барча соҳаларида мавжуд. Аввало, ҳар бир инсон билан Ҳақ таоло ва Пайғамбари ўртасидаги омонат, иккинчидан ўзи билан аҳлу аёли, қавму қариндошлари барча бандаларнинг бир-биридаги омонатга хиёнат қилмасликдир.\nАллоҳ таоло Ўзининг каломи шарифида шундай хабар берган:\nПайғамбаримиз Муҳаммад соллаллоҳу алайҳи васаллам марҳамат қиладиларки;\nБу билан Пайғамбаримиз соллаллоҳу алайҳи васаллам айтмоқчиларки, имон ҳам мўмин кишига берилган бир омонат нарса. Уни шайтонга бой бермаган ҳолда, авайлаб сақлаш керак. Топширилган омонатларни турли офатлардан сақлай олмайдиган киши ўз имонини ҳам, албатта, сақлай олмайди. Аҳду паймонига вафо қилмайдиган, ёлғончи, алдамчи кишиларда дин ҳам қарор топмайди, демоқчилар. Омонатларни яхши сақлай олмасликдан барча жиноят ва кўнгилсизликлар келиб чиқади. Инсонлар бир-бирларидаги ҳақ-ҳуқуқларни яхши билмасликлари ёки билсалар ҳам унга тўла риоя қилмасликларидан муросасизлик, уруш-жанжал ва мушкул муаммолар вужудга келади.\nМасалан, бировнинг шаънига айтилган нотўғри сўз. Унинг ҳақлигини билиб туриб, бирор дунёвий ғараз билан, унинг зиддига нотўғри гувоҳлик бериш, унинг шаънига ботил бўҳтонлар тўқишлик – айни хиёнат ҳисобланади.\nДавлат томонидан ўзига ишониб топшириб қўйилган корхона ёки ташкилотлардаги хизматларни олсак. Шахсий манфаат ва меҳнатсиз даромад орттириш мақсадида баъзи раҳбар ҳамда ишчи ва хизматчилар ўз мансабларидан ёки қўлларидаги халқ бойлигидан нотўғри фойдаланиб, кўр-кўрона суиистеъмолга ўтадилар. Буларнинг ҳаммаси ҳам масъулиятига ва зиммасидаги омонатга хиёнат қилиш демакдир. Шунинг учун ҳам ҳақчил ҳукуматимиз, айниқса кейинги пайтларда меҳнатсиз даромад қилиш, порахўрлик, масъулиятсизлик каби ижтимоий иллатларга қарши чора-тадбирларни кучайтирмоқда. Зеро, динимиз таълимотида ботил йўллар билан бойлик орттириш қатъий манъ қилинганидек, фақат ўзининг манфаатини кўзлаб, ўзгаларни унутиш, балки уларнинг ҳисобига яшаш ҳам қаттиқ қораланади. Инсон ҳалол меҳнат, пешона тери билан касбу камолот орқасидан, ҳар ким ўз имкониятига яраша ишлаб топган ҳалол ризқу рўзига қаноат қилиб, яшаб борса, айни муддао бўлади. Аллоҳ таоло марҳамат қилиб айтадики:\n“Улар (мўминлар) (одамларнинг берган) омонатларига ва (ўзаро боғлаган) аҳд-паймонларига риоя этувчидирлар” (Муъминун, 8).\nОқ олтин туманидаги «Ҳожи Шайхуддин хўжа» жомеъ масжиди имом-хатиби\n2006 марта ўқилди\nДругие материалы в этой категории: « Ватан ҳимояси - улуғ масъулият\tВатанга муҳаббат – энг муқаддас туйғу »


Ўзбекистондаги энг катта ҳарбий полигон фойдаланишга топширилди — Ishonch Gazetasi\nЎзбекистон Республикасидаги энг катта полигон – Марказий ҳарбий окгугга қарашли “Каттақўрғон” дала-ўқув майдони фойдаланишга топширилди. Бу ҳақда Ishonch`га Мудофаа вазирлиги Ахборот ва оммавий коммуникациялар департаменти хабар бермоқда.\nУшбу дала-ўқув майдонининг очилиш маросимида мудофаа вазири генерал-майор Баҳодир Қурбонов, Қуролли Кучлар бош штаби бошлиғи генерал-майор Павел Эргашев, Марказий ҳарбий округ қўшинлари қўмондони полковник Ойбек Саидов, “Ўзбекистон Қаҳрамони”, Нуроний жамғармаси Самарқанд вилояти бўлими раиси Ҳасан Нормуродов, фахрийлар, давлат ва жамоат ташкилотлари вакиллари, тумандаги мактаб ўқувчи ёшлари ва оммавий ахборот воситалари ходимлари иштирок этди.\nДала-ўқув майдони чинакам маънода аскар академиясидир. Чунки полигонда ҳарбий хизматчи назарий билимларини амалий синовдан ўтказади. Шу боис, Ватан ҳимоячиларининг ҳам маънан, ҳам руҳан, ҳам жисмонан тайёргарлиги ошишида, жанговар шайлигининг ривож топишида полигонларнинг ўрни муҳимдир.\nТантанали маросимда сўз олган мудофаа вазири дала-ўқув майдони қурилишида жонбозлик кўрсатган ҳарбий хизматчиларга ўзининг самимий миннатдорчилигини билдирди. Албатта, бу каби поигонлар юртимиз ҳимояси учун бел боғлаган асл ўғлонлар учун малака ва тажриба орттириш майдони бўлишини таъкидлади.\nШундан сўнг полигон қурилишида ўзининг ватанпарварлигини, юртсеварлигини кўрсатган бир гуруҳ ҳарбий хизматчилар мудофаа вазири томонидан қимматбаҳо совғалар билан тақдирланди. Шунингдек, дала-ўқув майдони инфратузилмасини бунёд этган қурилиш ташкилотлари вакилларига тўн кийгизилди.\nОчилиш маросимидан кейин мудофаа вазири генерал-майор Б. Қурбонов бошчилигида замонавий дунё талабларига мос келадиган ўқув синфлари, тиббиёт пункти, ётоқхоналар, ошхона, спорт зали, маданият маркази ҳамда жанговар техникалар ва автомобиллар тураржойлари кўздан кечирилди. Аскар ва офицерлар ошхонаси кўздан кечирилаётган паллада унинг бугунги кунда шаҳар марказларида урф бўлган “Миллий таомлар”дан кам эмаслиги алоҳида таъкидланди.\nПолигон инфтузилмасидан сўнг навбат дала-ўқув майдонини назардан ўтказишга келди. Ўзбекистондаги энг катта полигон чиндан ҳам дунё стандардларига тўла-тўкис жавоб беради. Унда бир вақтнинг ўзида барча турдаги жанговар техникаларни қўллаган ҳолда ўқув-машғулотарини олиб бориш имконияти яратилган.\nШунинг ўзи ҳам унинг бошқа полигонлардан алоҳида ажарилиб туришини таъминлайди.\nЎтказилган амалий ўқув машғулотларида ҳарбий хизматчилар замонавий полигонда яратилган ўқув жойларида билим ва кўникмаларини намойиш қилишди.\nҚАРЗДОРНИНГ КОСАСИ ОҚАРМАЙДИ\nСуянч бўлолсак, бахтлимиз!\nПИШИРИҚ ТАЙЁРЛАБ УЙ-ЖОЙ ҚУРИШ МУМКИНМИ?


"Бунёдкор" Олмалиқда "Андижон"ни таслим этди\nЎзбекистон чемпионатининг 4-туридан ўрин олган "Бунёдкор" – "Андижон" учрашуви ўз якунига теди. Олмалиқда бўлиб ўтган баҳсда "қалдирғочлар"нинг қўли баланд келди.\n"Бунёдкор" – "Андижон" 1:0 (0:0, 1:0)\n13 апрель, 18:20, Олмалиқ\nГол: 1:0 - 55 Жалолиддинов.\n"Бунёдкор": Муроджон Зуҳуров, Ислом Қобилов, Анвар Ғофуров, Дилшод Аҳмадалиев, Жасур Жалолиддинов (Абдулла Абдуллаев, 66), Хуршид Ғиёсов (Бобур Фарҳодов, 90+2), Жавоҳир Қаҳрамонов (Санжар Риҳсибоев, 49), Лутфулла Тўраев, Миржаҳон Мираҳмадов, Нурилло Тўхтасинов, Санжар Қодирқулов.\nЗахира: Абдумавлон Абдужалилов, Сардор Азимов, Сергей Прохоров, Абубакр Мўйдинов, Суҳроб Иззатов, Муҳаммадодил Қаҳрамонов, Владислав Нуриев.\n"Андижон": Виталий Мирний, Бобур Омонов, Фарход Мираҳмадов, Ойбек Қиличев (Фарҳодбек Бекмуротов, 74), Дилшод Раҳматуллаев, Илдар Маматказин, Рўзимбой Аҳмедов, Хушнуд Авилов (Дониёр Исмоилов, 46), Асрор Ғофуров (Шаҳбозбек Жумабоев, 46), Аброр Хусинов, Бобур Акбаров.\nЗахира: Руслан Матниёзов, Сардор Сулаймонов, Шаҳзод Убайдуллаев, Абдуллоҳ Олимов, Абдураҳмон Абдулҳақов, Радослав Алексич.\nОгоҳлантиришлар: Омонов (32), Тўхтасинов (44), Ҳусинов (68)\n90+4'. Ўйин тугади\n90+3'. Меҳмонлар бутун жамоа бўлиб ҳужумга ўтиб кетишди, сал қолса мезбонларнинг қарши ҳужуми голга айланиши мумкин эди\n90+2'. "Бунёдкор"да сўнгги ўзгариш: Ғиёсов - ўрнига Фарҳодов тушди\n88'. Аҳмедов жарима майдонига узатилган тўпни боши билан дарвозага йўллади, аммо уни Зуҳуров қийинчиликсиз эгаллаб олди\n86'. "Андижон" футболчилари бурчак зарбаси ишлаб олишди, бироқ узатилган тўпни ҳимоячилар бартараф этишди\n82'. Меҳмонлар босимни кучайтиришмоқда\n76'. Хавфли вазият! Мираҳматов дарвозабон билан бирга-бир вазиятга чиқиб борди, аммо унинг зарбасини Мирний қайтариб қолди\n75'. ЗАРБАААА! Акбаров бурчакдан узатилган тўпга боши билан зарба берди, тўп тўсинга тегиб майдон ташқарисига чиқиб кетди\n74'. "Андижон"да сўнгги ўзгариш: Қиличев ўрнига Бекмуродов тушди\n68'. Ҳусинов мезбонларнинг хавфли ҳужумини тўхтатиб қолди ва сариқ карточка олди\n66'. "Бунёдкор"да иккинчи ўзгариш: Жалолиддинов ўрнига Абдуллаев\n65'. Қодирқулов чап қанотда ҳимоячиларни алдаб ўтиб жарима майдонига узатмани амалга оширди, бироқ ҳимояилар Ғиёсовнинг зарба беришига имкон қолдиришмади\n62'. ЗАРБАААА! Миржаҳон Мираҳматов жарима майдони ичида ҳимояиларни чалғитган ҳолда зарба берди, аммо зарбага бироз аниқлик етишмади\n60'. Рўзим Аҳмедов жарима майдони кириб борди ва ўткир бурчакдан зарба берди, бироқ унинг зарбаси ноаниқ кетди\n55'. ГООООООООООООООООЛ! Жалолиддиновдан ажойиб зарба! Жасур жарима майдони ташқарисидан кучли зарба билан дарвозани ишғол қилди\n52'. Раҳматуллаев яхши ҳаракатлари билан меҳмонларни олдинга бошлади, бироқ ҳужум чизиғи вакиллари тезкор ҳаркат қила олишмади\n49'. "Бунёдкор"да ўзгариш: Қаҳрамонов ўрнига Риҳсибоев тушди\n47'. Иккинчи бўлимни меҳмонлар фаол бошлашди\n46'. "Андижон"да қўш ўзгариш: Ғофуров ўрнига Жумабоев, Авилов ўрнига Исмоилов тушди\n45+1'. Биринчи бўлим тугади\n44'. Нурулло Тўхтасинов майдон марказида қўпол ҳаракат қилди ва сариқ карточка олди\n40'. Хавфли вазият! "Андижон" ҳужумчиси яхши вазиятга чиқиб борганди, аммо у тўпни ўзидан узоқлаштириб юборди, натижада Зуҳуров тўпни эгаллаб олди\n38'. Меҳмонларнинг ҳужумлари ҳам аста-секин кескин тус олмоқда\n33'. Бобур Омонов жарима майдони ичида тўпни қабул қилиб олди ва кучли зарба берди, бироқ тўп дарвоза тўсини устидан ўтиб кетди\n32'. Омонов огоҳлантирилди\n29'. Ўйин темпи бироз пасайди\n23'. Ғиёсов қарши ҳужумга ўтиб кетиши мумкин эди, бироқ ҳимоячилар яхши ҳаракат қилишди\n19'. ЗАРБААА! "Бунёдкор" вакиллари ажойиб комбинация билан жарима майдони ёриб киришди, Аҳмадалиевнинг зарбаси дарвоза устунига тегиб қайтди\n14'. Хавфли вазият! Ўнг қанотдан узатилган тўпни "Бунёдкор" ҳужумчиси дарвозага тўғирлаб юбориши мумкин эди, бироқ дарвозабон уни қайтариб юборди\n14'. Меҳмонлар бурчак зарбасини ижро этиди, узатилган тўпни Зухуров қайтариб юборди\n12'. Андижонликлар вазиятни бироз ўнглашди ва ўйинни жарима майдонларидан узоқлаштиришди\n7'. Зарба! Мираҳматовнинг яқин масофадан берган зарбасини Мирний қайтариб юборди\n4'. "Бунёдкор"нинг ўнг қанотдан ташкил қилган ҳужуми бурчак зарбаси билан якунланди, аммо стандарт вазият самарасиз чиқди\n0'. Олмалиқдаги ОКМК стадионида "Бунёдкор" клуби "Андижон"ни қабул қилади\nЖасур Жалолиддиновнинг 55-дақиқадаги голини томоша қилинг:\nАндижон Бунёдкор Ўзбекистон. Суперлига\nОлимпия терма жамоамиз Жанубий Кореяга қарши баҳсдан аввал сўнгги машғулотини ўтказди


Собиқ Омбудсмен Батукаевни озод қилинишида пора олганини рад этди | ҚИРҒИЗИСТОН ЯНГИЛИКЛАРИ\nСобиқ Омбудсмен Батукаевни озод қилинишида пора олганини рад этди\nТурсунбек Акун криминал авторитет Азиз Батукаевнинг қамоқдан чиқиши учун 100 минг доллар пора олгани ҳақидаги маълумотларни рад этди.\nКриминал авторитет яқинлари «МК-Азия» газетасига берган интервьюда Батукаевни озодликка чиқиши учун собиқ омбудсмен Турсунбек Акун улардан 100 минг АҚШ доллари олганини айтган.\n«Менинг турмуш ўртоғим Адам Хамидов бир неча марта Бишкекка учган, омбудсмен билан учрашган. 2012 йилнинг мартида эса у шахсан Акунга 100 минг доллар берган ва омбудсмен бу пулларни олгани ҳақида тилхат ҳам ёзиб берган», — деди ўзини Батукаев қариндоши деб таништирган Хава Хамидова.\nУнинг сўзларига кўра, пулни олган Акун криминал авторитетни бўшатиш учун ҳеч қандай чора кўрмаган ва у Чеченистонга боргач, яна 400 минг АҚШ доллари талаб қилган.\n«Биз уни яхши кутиб олдик, бироқ пул бермадик. Ҳозир унинг касал акамиз ҳақидаги гапларини товламачилик қатори баҳолаш мумкин», — дейди Хамидова.\nУнинг айтишича, Батукаевнинг озод қилинишида Акундан бошқа ҳеч ким пора олмаган.\n«Номимни қора қилишмоқчи»\nЎз ўрнида Акун Батукаев яқинларидан олинган пора ҳақидаги гапларни рад этди. Унинг сўзларига кўра, омбудсмен — катта ойлик тўланадиган лавозим.\n«Бу ғирт ёлғон. Улар мени нафақат лавозимимдан четлатиш, балки сўнггигача номимни қоралаш ниятида. Бу ҳукумат вакиллари, президент маъмурияти ходимлари тарафидан уюштирилган иш», — деди у Kloop.kg билан суҳбатда.\nСобиқ омбудсмен Батукаев қариндошлари билан учрашганини тасдиқлади, бироқ, унинг сўзларига кўра, улар криминал авторитетнинг сақланиш шароитидан шикоят қилиш мақсадида келишган.\n«Мен икки марта Батукаев қариндоши билан учрашганман, у менинг олдимга келган. У маҳбуснинг таоми ва сақланаётган шароитидан шикоят қилганди. Мен уни фуқароқатори қабул қилганман, пора ҳақида гап ҳам бўлиши мумкин эмас», — деди Акун.\nБатукаевнинг озод қилиниши\nБатукаевни муддатидан аввал бўшатиш ҳақидаги таклиф билан Норин шаҳар судига колония ижрочи бошчиси мурожаат қилгани айтилган, бироқ унинг исм-шарифи матбуот релизида кўрсатилмаганди.\nАввалги мақолаМахсус хизмат СИЗОдаги ҳомиладорнинг боласи ўлмаганини билдирди\nНавбатдаги мақолаГемофилияга чалинган маҳбус соғлиғи ёмонлашгани туфайли очликни тўхтатди


10 июл 2020, Тошкент вақти: 01:16\nҲусан Зиëмуҳаммедов Ўзбекистон давлат тизимларига катта таъсир ўтказиш кучига эга жиноий авторитет Салимбой Абдувалиевнинг қудасидир.\nПостсовет жиноят оламида Ҳусан Московский деган ном билан танилган 60 яшар ўзбекистонлик тадбиркор Ҳусан Зиëмуҳаммедов устидан Россияда Ўзбекистон талаби бўйича жиноий иш очилди.\nОзодликка хабар берган бир-биридан мустақил икки манбадан биринннг айтишича¸ Ҳусан Зиëмуҳаммедов устидан жиноий иш очилгани боис паспортида шенген визаси бўлган ҳолда Италиядаги укасини олдига учиб кета олмаган:\n- Февраль бошида учиб кетмоқчи эди. Уни Рим аэропортида кутиб олиш учун укаси аллақачондан бери Ўзбекистондан Италияга келиб кутиб ўтирибди. Туроператор қўйган виза Ҳусан Зиямуҳаммедов қўлидаги Россия паспортига январь бошидаëқ қўйилган эди. Лекин Россия Транспорт прокуратураси терговчилари Зиëмуҳамедовга Россиядан чиқмай туринг¸ дейишган. Аввалига Зиëмуҳаммедов қандайдир жиноят ишида гувоҳ сифатида қайд қилингани боис чиқиш изни берилмаган. Ҳозир мендаги маълумотга кўра¸ Ҳусан Зиëмуҳаммедовга айбланувчи мақоми қўйилган¸ дейди Озодлик манбаси.\nЎзбек криминал авторитетлари ҳақида маълумотлар эгаси бўлган яна бир Озодлик манбаси Ҳусан Зиëмуҳаммедовнинг ҳозирда Ўзбекистонга депортация қилиниш форматида эканини айтади:\n- Зиëмуҳаммедов 23 январь куни Россия ҳуқуқ-тартибот органлари тарафидан ушланиб сўроқ қилиб, қўйиб юборилганидан кейин¸ Ўзбекистон Бош прокуратураси Минск келишуви моддалари асосида Россияга сўров юборди. Сўровда Зиëмуҳаммедов Ўзбекистон фуқароси эканлиги ва бир неча жиноятда айбланаëтгани ҳужжатлар билан келтирилган. Айни пайтда¸ Зиëмуҳаммедов Минск келишуви бўйича жиноятчиларни депортация қилиш форматида суриштирув остига олинган. Бу суриштирув доирасида Ўзбекистон фуқароси Зиëмуҳаммедовнинг Россия фуқаролигини ноқонунуй олгани ҳам текширилмоқда. Шунингдек¸ Россия терговчилари томонидан Зиëмуҳаммедов зиммасига ëлғон маълумот бериш ва чегарани ноқонунй кесиб ўтиш каби айблар қўйилмоқда. У кишининг энди Римга эмас¸ балки Тошкентга бориши аниқ бўлиб қолди¸ дейди Озодлик манбаси.\nСуҳбатдошга кўра Москвада Ҳусан Ташкентский, Тошкентда эса Ҳусан Московский лақаблари билан танилган Зиëмуҳаммедов 23 январь куни Санкт-Петербург вокзалида сўроқ қилинганида¸ Москванинг Мичурин кўчаси, 113-уйда яшайман¸ деб ëлғон маълумот берган.\nОзодликнинг Москвадаги мухбири ўтказган суриштирув натижасида Москванинг Мичурин кўчасида 113 рақамли уй мавжуд эмаслиги аниқланди.\nИши чаппа кетган “авторитет”\nЎтган йилнинг июнида Тошкентни тарк этмаслик шарти билан вақтинча ҳибсдан озод қилинган 60 яшар тадбиркор Ҳусан Зиëмуҳаммедов Москвага қочиб келиб яшаëтган эди. Ўзбекистондаги икки йирик криминал автортитетдан бири саналган Салим Абдувалиевга қуда бўлган Зиëмуҳаммедов бундан бир йил аввал Тошкент тадбиркорлари орасида алоҳида эътиборга эга шахс эди.\nҲусан Зиëмуҳаммедов ҳозир қамоқда қолаëтган “авторитет” Марк Биленко билан биргаликда Зангиота туманида “Фарваб” ва “Аstе1” ширкати воситасида Ўзбекистонда ”Необыкновенная” ароғини қадоқлаш ва сотиш бўйича монополист эди.\nБундан ташқари¸ Ҳусан Зиëмуҳаммедов жиноят оламида “Обид карам” номи билан танилган Обид Баҳромов кўмагида Россияга қишлоқ хўжалик маҳсулотларини экспорт қилиш билан шуғулланаëтган эди.\nЎтган йил ëзида Ҳусан Зиëмуҳаммедовнинг бу икки ҳамкори Марк Биленко ва Обид Баҳромов Ўзбекистонда қамоққа олиниб¸ суд ҳукми билан узоқ йилга кесилди.\nТепасида Ҳусан Московский турган бу пирамиданинг қулаши ортида¸ Озодликнинг ҳуқуқ-тартибот тизимларидаги манбаларига кўра, “даромадли бизнеснинг қўлдан-қўлга ўтиш” амалиëти ëтибди.\nҲусан Зиëмуҳаммедовнинг Тошкентда истиқомат қиладиган ўғли Музаффарга яқин манбанинг олдинроқ билдиришича, Зиëмуҳаммедов ўтган йил апрелидан бери 3 марта 48 соатдан ҳибс қилингани ортидан Ўзбекистонни изнсиз тарк этиб¸ Москвада яшаëтган эди.\n“Ҳусан Московский аввалроқ ўзининг Ўзбекистон ичкариси ва ташқарисидаги бизнеси ва мол-мулкларини бошқаларнинг номига ўтказди ва кўпгина авторитетларга қарши кўрсатма берди. Шундан кейин тахминан июнь ойида "подписка о невыезде" қилиб очиққа чиқди. Мендаги маълумотга кўра, паспорти ичкарида қолган эди. Бу орада унинг аҳволи ўзгариб турди. Унинг легавийларга малява ëзгани воровской мир поняткаларига қарши бўлди ва оқсоқоллар ундан юз ўгирди. Уни қамоқдан пул эвазига озод қилган ҳукумат одамлари ҳам ундан юз ўгиргандек бўлди. Ҳусан Московский Тошкентга яқин қўшни мамлакат орқали (Қозоғистон назарда тутилмоқда) Москвага кетди. Катта¸ жуда катта¸ сиз тасавур қила олмайдиган даражадаги катта пул тўлаб қутулди”, деб билдирган эди Озодлик манбаси.\nҚудратли қуда паноҳида\nОзодликда мавжуд бўлган яна бир иддаога кўра¸ “Ҳусан Зиëмуҳаммедовнинг Тошкент чангалидан қутулишига унинг қудратли қудаси Салим Абдувалиев ëрдам берган. Бунинг эвазига Зиëмуҳаммедов Латвиядаги мол-мулк ва бойликларини учинчи шахс номига ўтказиб берган.\nОзодлик, аввалроқ ўз манбаларига таянган ҳолда¸ Ҳусан Московский 31 май куни Латвияга тергов эксперименти мақсадида олиб борилгани ва Латвиядаги ўз бизнес манфаатларини учинчи шахс номига ўтказиб бергани ҳамда собиқ жиноий шерикларига қарши кўрсатма берганини хабар қилган эди.\nОзодлик манбасининг таъкидича¸ “кексаликни ҳаловат ичида ўтказиш учун даромадли бизнесини бошқаларга хатлаб беришга рози бўлиб¸ Москва орқали Римга йўл олганида иши яна чаппа кетган”.\nЎзбекистон бошқарувига яқин Озодлик манбасининг айтишича, Ҳусан Московскийнинг “ўйинни тарк этиб ҳаловатга кетиши” Миллий хавфсизлик хизматидаги йирик коррупционер мулозимлар - Ҳаëт Шарифхўжаев, Юрий Савинков устидан очилган ишни мувофиқлаштираëтган мулозимлар режасида бўлмаган.\n"Билсангиз, Савинковга нисбатан енгиллик бўлади деб кутилган эди¸ лекин унинг иши жуда ëмон тарафга қараб кетди. Московский ҳам қайта чиқмайдиган қилиб ичкарига олинмоқчи эди. Ҳатто у билан бирга машҳур палач Нозим Жумаевнинг бир камерада ўтириши ҳақида сигнал бўлган эди. Лекин Тошкентни тарк этмайман, деб тилхат ëзган Московский Ўзбекистондан чиқиб кетди. Ҳозир Московскийнинг яқинлари сўроқ бериб ўтирибди. Билишимча, терговчилар бир нарсада янглишди. Улар “кўчанинг респектидан” маҳрум бўлган Московский Тошкентдаги бола-чақаси ва мол-мулкини ташлаб кета олмайди, деб калта ўйлашди", деб даъво қилди манба.\nЎзбекистон тергов идоралари ва мамлакат бошқарув элитасига яқин манбанинг иддао қилишича, 60 яшар Ҳусан Зиëмуҳаммедов устидан Россияга изнсиз қишлоқ хўжалик маҳсулотлари, жумладан, ҳўл мева жўнатганликда ва ноқонуний валюта олди-сотдисини ташкил қилганлик айблари билан жиноий иш очилган ва шу иш доирасида Тошкент уни ўзига қайтаришга уринмоқда.


Ўзбекистон Бош прокуратураси жиноят иши очган, Гулнора Каримова нимада айбланаётганини аниқлаштирмаган.\nЎзбекистонда фаолият юритувчи учта йирик телеком ширкати бу мамлакат расмийларига катта миқдорда пора берганига доир иш юзасидан АҚШ расмийлари олиб бораётган тергов жараёни фаоллашмоқда. АҚШ Адлия департаменти жиноят қидирув бўлими Швеция прокуратурасига жўнатган сўровномасида VimpelCom, MTS ва TeliaSonera компаниялари пора тўлаши учун воситачи бўлган Takilant Ltd. фирмасига доир маблағнинг швед банкидан чиқариб олинмаслигини кафолатлаш сўралган. Ўзбекистон президенти қизи Гулнора Каримовага қарашли экани айтиладиган фирманинг Nordea банкидаги 30 миллион 450 минг АҚШ доллари Швеция суди қарорига кўра музлатиб қўйилган.\nОзодлик қўлга киритган жорий йил 20 март кунига доир расмий сўровномада айтилишича, АҚШ тергови натижасида “VimpelCom, MTS ва TeliaSonera Ўзбекистонда телекоммуникация бизнеси лицензияларини қўлга киритиш учун бу мамлакат расмийларига пора берганини аниқлаган”. Коррупцион схемага алоқадор маблағлар, дейилади расмий ҳужжатда, бу ноқонуний тўловларнинг асл моҳиятини яшириш мақсадида дунёнинг турли нуқталарида очилган ҳолдинг ширкатлари ва ҳисоб рақамлари, жумладан Швецияда юритилган ҳисоб рақамлари орқали ювилган.\nАҚШ терговчилари Швеция суди томонидан музлатиб қўйилган Nordea банкидаги 30 миллион 450 минг долларга даҳл қилиниши олдини олиш учун бу маблағни бутунлай қулфлаб қўйишни сўрамоқда.\nАҚШ тергови натижасида “VimpelCom, MTS ва TeliaSonera Ўзбекистонда телекоммуникация бизнеси лицензияларини қўлга киритиш учун бу мамлакат расмийларига пора берганини аниқлаган”, дейилади ҳужжатда\nШвециянинг TeliaSonera ширкати Ўзбекистонда бизнес қилиш учун Гулнора Каримовага юзлаб миллион доллар пора берганига доир иддаоларни тергов қилаётган Швеция Бош прокуратурасининг Коррупцияга қарши кураш бошқармаси бошлиғи Гуннар Стетлер Озодлик билан суҳбатда, АҚШ расмийлари сўровномаси бу иш бўйича бир неча давлатда олиб борилаётган терговларнинг бир қисмидир, дейди.\nУнинг айтишича, АҚШ расмийлари учта йирик халқаро компаниянинг порахўрликка аралашгани ва бу жиноятни фош қилиш ниятида бўлган манфаатдор томон сифатида, Takilant банк ҳисобидаги пуллар ноқонуний эканлиги Швеция судида мабодо ўз тасдиғини топмаса, уларнинг дарҳол озод этилиши олдини олиш чораларини кўрмоқда. Чунки, дейди прокурор, Швецияда фақатгина TeliaSonera иши тергов қилинмоқда, лекин бу ерда гап VimpelCom ва MTS ширкатлари ҳақида ҳам кетмоқда.\nVimpelCom, MTS ва TeliaSonera компанияларининг учаласи АҚШ Қимматбаҳо қоғозлар ва биржа операциялари бўйича комиссияси томонидан рўйхатга олинган ва акциялари Нью Йорк биржасида айланади. Бу ширкатлар Гулнора Каримовага миллионлаб доллар пора бергани тўғрисидаги иддаолар пайдо бўлиши ортидан Қимматбаҳо қоғозлар ва биржа операциялари бўйича комиссия 2013 йилда ўз суриштирувини бошлаган.\nУюшган жиноятчилик ва коррупцияни ёритиш лойиҳаси (OCCRP) ўтган ҳафта эълон қилган журналистик тергов ҳисоботида Гулнора Каримова VimpelCom, MTS ва TeliaSonera ҳамда телекоммуникация соҳасида ишловчи яна уч ширкатдан жами 1 миллиард АҚШ долларидан ошиқроқ пора олгани айтилади. Озодлик ҳам иштирок этган бу тергов жараёнида катта миқдордаги пуллар, жумладан Takilant фирмаси орқали Гулнора Каримова назоратига ўтганига ишора қилувчи ҳужжатлар фош қилинди.\nТерговчи Стетлер журналистик тергов натижалари унинг ихтиёридаги фактларга мос келишини таъкидлади. Гулнора Каримованинг пора олганига доир иддаолар Швейцарияда ҳам 900 миллион АҚШ долларининг музлатилишига сабаб бўлганини эслатади швед терговчиси. Озодликнинг АҚШ расмийлари Швейцария расмийларига ҳам бундай сўровнома юборганм бўлиши мумкинми, деган саволни изоҳсиз қолдирди.\nБу иш юзасидан АҚШ ва Европа мамлакатларида жиноят ишлари очилган. Ўзбекистон Бош прокуратураси ҳам 2014 йил сентябрида Гулнора Каримова дохил уюшган жиноий гуруҳга қарши тергов олиб борилаётганини эълон қилган, лекин президент қизи айнан нимада айбланаётганини аниқлаштирмаган. Бош прокуратура Гулнора Каримованинг уй қамоғида эканлигига ҳам ишора қилган.\nШвеция прокуратураси бош терговчиси Гуннар Стетлер Ўзбекистон расмийлари унинг бунга оид сўровларини жавобсиз қолдираётганини қўшимча қилди, Озодлик билан суҳбатда.


Анқара Ғарбни иккиюзламачиликда айблади\n23:18 / 31.07.2017\nТуркия ички ишлар вазири Сулейман Сўйлу Ғарб давлатларини Анқарага нисбатан нохолис муносабатда айблади.\nУнинг айтишича, Ғарб Туркиянинг олдинга интилишга ҳар уринишида унинг йўлида ғов бўлади. Бу ҳолат охирги 15 йилдан бери кузатилмоқда.\nСўйлунинг таъкидлашича, катта давлатлар ўз таъсир ҳудудларидагина тинчликни таъминлайдилар.\n“Курдистон ишчи партияси кўмакни олислардан олмаяпти. Номлари Туркия ИИВ «қизил рўйхати”га киритилган террорчилар яшаш учун рухсатни Жанубий Кореяда олмаяптилар. КИПнинг Суриядаги шохобчаси – PYD (Демократик иттифоқ) Япониядан қурол билан таъминланмаяпти. Яъни очиқчасига янглиш танлов. Гап Ғарбнинг иккиюзламачилигида кетмоқда”, деб айтган турк вазири.\nУнинг таъкидлашича, Ғарб иқтисодий ва сиёсий манфаатлари йўлида одамлар ўлимини инкор этмоқда ва энг ёмони – ирқ, дин ва миллат бўйича таҳқирлаш йўналишини олиб бориб, уларни одам ўрнида кўрмайди.\n“Очиқчасига айтишим мумкин, бир қатор давлатлар бой, бироқ маданий нуқтаи назардан эмас. Бу тузилмалар инсонга фойда келтирмай, фақатгина муаммолар яратади. Бошқа давлатларда ҳарбий тўнтарувлар режаларини амалга оширишга уриниб операциялар ўтказиш ривожланганлик аломати эмас. Африканинг баъзи давлатларида ҳукуматни ағдариш, урушга ундаш – бу муваффақият эмас”, деб қўшимча қилган Сўйлу.\nТуркия Ғарб иккиюзламачилик


25 сентябр 2020, Тошкент вақти: 06:13\nИкки давлат ўртасида чегараларнинг ёпиқ қолаётганидан оддий халқ қийналмоқда.\nҚирғизистон ҳукуматининг чегарани аниқлаш бўйича вакили Қурмонбек Искандеровнинг айтишича, Ўзбекистонга чегараларни аниқлаш жараёнини жонлантириш масаласида бундан аввал ҳам бир неча нота жўнатилган. Бироқ расмий Тошкент бу ноталарга жавоб берган эмас. Аммо шунга қарамай, қирғиз томони бу масалада Тошкентга яна бир нота тайёрламоқда.\n2013 йилда Қирғизистон ҳукумати деярли олти йилдан бери музлатиб қўйилган ўзбек-қирғиз чегарасини аниқлаш жараёни қайта бошлангани ва давлатлараро комиссия бу маслада ҳар уч ойда бир мартадан йиғилиб, муаммони ҳал этиш йўлида ишлашини маълум қилган эди.\n2013-2014 йил давомида чегарани аниқлаш бўйича комиссия бармоқ билан санарли учрашувлар ўтказди, аммо чегаранинг аниқланган ҳудудлари юзасидан бир қарорга кела олмади. Қирғизистон томони икки давлат ўртасидаги чегаранинг 1378 километри аниқлаб бўлинган, деб ҳисобласа, Ўзбекистон делегацияси чегаранинг фақат 700 километри аниқлаб бўлингани тўғрисидаги шартномани имзолашга тайёр эканини билдирган. Шундан сўнг чегарани аниқлаш жараёни яна музлатиб қўйилган эди.\nҚирғизистон ташқи ишлар вазири Эрлан Абдилдаев 16 февраль куни қирғиз парламентига берган ҳисоботида мамлакатнинг яқин қўшниси Ўзбекистон билан муносабатларда ижобий натижаларга эришилмагани ҳақида гапириб, расмий Тошкент бир томолнлама равишда барча соҳалар бўйича икки томонлама диалогларни музлатиб қўйгани ҳақида баёнот берган эди.\n“Ўзбекистон ва Тожикистон билан муносабатларимиз ноаниқлигича қолмоқда. Россиянинг минтақадаги позицияси кучайиб бораётганини, жумладан, Россиянинг Қирғизистондаги сув-энергетика лойиҳасидаги иштирокини эътиборга олсак, Тошкент ўзининг позициясини яққол намоён этди. Бу позиция Тошкентнинг икки томонлама диалогларни музлатииб қўйганида ва мамлакат жанубига газ беришни тўхтатганида акс этди”, - деган эди Қирғизистон ташқи ишлар вазири Эрлан Абдилдаев.\nАммо Ўзбекистон томони қирғиз расмийларининг бу баёнотлари юзасидан шу кунгача ўз муносабатини билдирган эмас.\nТаҳлилчиларга кўра, чегараларнинг ёпиқлиги ва икки мамлакат ўртасидаги 50дан ортиқ ҳудудда чегара чизиғининг шу кунгача белгиланмагани ортидан нохуш воқеалар тез-тез содир этилмоқда.\nҚирғизистон Давлат чегара хизмати 2014 йилда чегарадан ноқонуний ўтишга уринган 70 нафар Ўзбекистон фуқароси қўлга олинганини маълум қилган.


Тошкент чорраҳаларидаги камералар инсон ўлими билан боғлиқ ЙТҲлар сонини камайтирди\n22:04 / 11.05.2017\nЙўл ҳаракати хавфсизлиги қоидаларини бузиш ҳолатларини олдини олиш мақсадида олиб борилган тадбирлар натижасида 5-11 май кунлари давомида ЙХХБ ходимлари томонидан 16,684та, чорраҳаларга ўрнатилган кузатув камералари ёрдамида 8,598та қоидабузарликлар аниқланиб, тегишли маъмурий баённомалар расмийлаштирилди.\nТошкент шаҳар ИИББ бошлиғи ўринбосари Дониёр Тошхўжаев шу ҳақда маълум қилди.\nКамералар томонидан қайд этилган қоидабузарликларнинг 4980таси сфетофорнинг тақиқловчи ишорасида ҳаракатланиш, 3618таси тезликни белгиланган меъёрдан ошириш экани таъкидланди.\nУмуман, 2017 йил 15 март кунидан 10 майгача чорраҳаларда ўрнатилган кузатув камералари ёрдамида жами 98,307та қоидабузарлик содир этилган. Улардан 45,191таси тезликни меъёрдан ошириш, 53,116таси светофорнинг тақиқловчи ишорасида ҳаракатланишдир.\nЧорраҳаларда видеокамералар ўрнатилиши натижасида 2017 йилнинг 15 март кунидан шу кунга қадар 176та йўл-транспорт ҳодисаси содир этилган бўлиб, унинг натижасида 22 нафар фуқаро ҳалок бўлган ва 206 киши турли даражада тан жароҳати олган.\nҚайд этилишича, 2016 йилнинг айнан шу даврида 256та йўл-транспорт ҳодисаси содир этилган бўлиб, унинг натижасида 42 фуқаро ҳаётдан кўз юмган ва 295 нафар шахс турли оғирликдаги тан жароҳатлари олган. Шунга кўра, Тошхўжаевнинг уқдиришича, камералар самарасини сўз билан ифодалаш шарт эмас, рақамлардан билиб олиш мумкин.\nЙТҲ камера Тошкент ИИББ


Тожикистонда юқори аниқликда ишлайдиган сейсмостанция ишга тушди (видео)\n«Симигандж» сейсмик станцияси, 25 йиллик фаолиятидан сўнг Тожикистон, АҚШ ва Канада молиявий кўмагида қайта тикланиб, ҳозирда жаҳонда тенги йўқ ҳисобланади.\nСтанция Вахдат шаҳри ҳудудида жойлашган. Тожикистон геология ва сейсмология институтига кўра, у ер қимирлашларини аниқ рўйхатга олишидан ташқари табиатда бўладиган ҳар қандай қимирлашни жойи билан аниқлашга қодир.\n«Симигандж» станциясидаги янги ускуналар АҚШ ва Канададан бир миллион сомонига сотиб олинган бўлиб улар 100 метрлик туннел ичига ўрнатилган. Бир ҳафта мобайнида станция тест режимида ишлади. Ҳозир у онлайн режимида Ер планетасидаги барча катта ва кичик зилзилаларни кўрсатиб турипти.\nГеология ва сейсмология институти директори Илхомжон Оймуҳаммадзоданинг айтишича, ушбу станция дунёда юз берадиган барча харакатланишларни рўйхатга олиши мумкин. «Ускуналар хатто бизнинг қадамларимизни ҳам сезиши мумкин. Маълумотларни туннел ичидаги биринчи компютерга ва ундан геофизика хизматига ва сўнгра бошқа зарур хизматларга узатиш учун бир сония кифоя», - деб қўшиб қўйди у.\nБарча ускуналар электр қувватига уланган бўлиб куну тун ишлайди. Агар электр қуввати ўчган тақдирда ҳам у ердаги батареялар станция ишини йил давомида электр қуввати билан таъминлашга қодир.


9 Декабрь 12:32\nNUR-SULTAN. Кazinform - Миллий жамғарма активлари 54,9 миллиард долларни ташкил этди. Бу ҳақда бугун Ҳукумат йиғилишида Қозоғистон Миллий банки раиси Ерболат Досаев маълум қилди, дея хабар беради Kazinform мухбири.\n«Миллий жамғарма активлари жорий йилнинг ноябр ойи охирида 54,9 миллиард AҚШ долларини ташкил этди. Ноябр ойида 310 миллиард тенгега мақсадли ва кафолатланган трансфертлар ажратилишини таъминлаш учун 617 миллион AҚШ доллари сотилди. Ноябр ойида Миллий жамғармага 657 миллиард тенге, жумладан, 1 миллиард AҚШ доллари хорижий валютада тушди», — деди у.\n«Коронавируснинг янги штамми туфайли бозорлардаги баҳонинг юқори ўзгарувчанлигига қарамай, инвестицион даромадлар йил бошидан буён ижобий бўлиб, 1,4 миллиард AҚШ долларини ёки 2,52 фоизни ташкил этди», — деди Ерболат Досаев.


Суд ҳужжатлари ижроси: мавжуд муаммолар ҳал этилмоқда | NORMA.UZ\nОлий суднинг судьяси Шахноза Ахатова маъмурий судлар қарорларининг ижро этилмаётганлиги билан боғлиқ масалаларни Norma.uz портали учун шарҳлаб берди.\nМаъмурий суд ишларини юритишда номулкий тусдаги суд ҳужжатларини ижро этишда муаммолар мавжуд.\nМаъмурий суд ишларини юритиш тўғрисидаги кодекснинг 276-моддасига мувофиқ ижро варақаси фақат пул маблағларини ундириш тўғрисидаги ҳужжатлар бўйича маъмурий судлар томонидан берилади. Бошқа ажримлар (қарорлар) мажбурий ижрога тақдим этилмайди, сабаби судлар томонидан улар бўйича ижро варақаси берилмайди, маъмурий суднинг ажрими (қарори) ижро ҳужжати ҳисобланмайди («Суд ҳужжатлари ва бошқа органлар ҳужжатларини ижро этиш тўғрисида»ги Қонуннинг 7-моддасига қаранг).\nКўриниб турибдики, маъмурий ишлар бўйича суд ҳужжатларининг нормал ижро этилишига тўсиқ бўлаётган ҳуқуқий коллизия оқибатида кўпгина ҳужжатлар ижро этилмаяпти. Бу суд ишларида иштирок этадиганларнинг ҳуқуқ ва қонуний манфаатларини хавф остида қолдирмоқда. Масалан, олиб қўйилган ер участкалари ва бошқа кўчмас мулк эгалари уларга тенг қийматдаги мол-мулк берилишини суд тартибида талаб қилганларида, ҳатто қўлларида ўз фойдаларига чиқарилган суд қарори бўлган тақдирда ҳам бунга эриша олмаяптилар.\nОлий суднинг судьяси Шахноза Ахатова бу борада қуйидаги фикрларни билдирди.\n– Ҳақиқатан ҳам, маъмурий судлар томонидан қабул қилинган суд ҳужжатларини ижро этиш масалаларида муаммолар мавжуд. Бироқ бу ишлар фуқаролик судлари томонидан кўриб чиқилган пайтларда ҳам (энди маъмурий судлар ваколатига киритилган ишлар жумласида) қуйидагича амалиёт сақланиб қолган.\nДавлат органлари ёки уларнинг мансабдор шахсларининг қарорлари устидан низолашиш юзасидан қабул қилинган суд ҳужжатлари бевосита ушбу қарорларни қабул қилган органга судни ва мурожаат қилувчини ижро ҳақида хабардор қилиш талаби билан юборилиши лозим. Шунингдек суд мазкур қарор ижро этиладиган ҳамда судга ва мурожаат қилувчига хабарнома юбориладиган муддатни белгилашга ҳақли. Шу тариқа, хабардор қилиниши лозим бўлган [суд қарорини ижро этиш тўғрисида] иккита субъект белгиланади.\nБу «Суд ҳужжатлари ва бошқа органлари ҳужжатларини ижро этиш тўғрисида»ги Қонунда белгиланмаган бўлса ҳам, лекин Маъмурий суд ишларини юритиш тўғрисидаги кодексда тартибга солинган – [унда норма мавжуд] айрим шахсларнинг ишлари бўйича суд ишини юритишнинг ўзига хос жиҳатларини тартибга соладиган норма амал қилади (189-модда). Яъни судлар ўз қарорларининг ижро этилишини мажбурий тартибда назорат қилиши лозим. Бошқа томондан, кўп фуқаролар ва тадбиркорлар бундай норма мавжудлигини билмайдилар.\nШу билан бирга, ушбу масала янада тартибга солиниши талаб этилади, фикримизча, айни пайтда янги таҳрири ишлаб чиқилаётган «Суд ҳужжатлари ва бошқа органлари ҳужжатларини ижро этиш тўғрисида»ги Қонунда ҳисобга олиниши лозим.


Шукрона кун! » ЎЗБЕК МИЛЛИЙ АКАДЕМИК ДРАМА ТЕАТРИ\nЎЗБЕК МИЛЛИЙ АКАДЕМИК ДРАМА ТЕАТРИ » ТЕАТР ҲАҚИДА » ЯНГИЛИКЛАР » Шукрона кун!\nАпрелнинг 14-кунида, ўзбекнинг севимли ва эъзозли ижодкори, устоз санъаткор, Ўзбекистон халқ артисти Муқаддас Холиқованинг таваллуд айёми.\nУстозни шукрона куни билан қутлаб, аввало соғлик-омонлик, узоқ ва барокатли умр, улуғ ризқ-насиба, оилавий осойишталик ҳамда ижодий нур-ёғду тилаймиз.\nУстознинг Отахон театрдаги ижодий фаолиятига қирқ йилдан ортиқ вақт бўлибди. Бир инсон умри бунёд бўладиган давр. Тоғдек сабот, қирдек меҳнат дегани бу. Сўзимизни зебу зийнат, эҳтирослардан ҳоли қилиб айтамиз: Муқаддас Холиқова файзли санъаткор. Файзи нимада, дейсизми? У саҳнага чиқса, саҳна тўлиб кетади. Саҳна ва томошахона ўртасида ижодий тўлқин юзага келади. У экранда намоён бўлса, ҳарорат юксалади. Экран томошабинни ўзига оҳанграбодек тортади. Жайдари тилда айтганда, баданида бор деймиз. Ундаги ижодий фазилат илоҳий неъмат. Яна тўпорича айтганда, юқтирган. Гапнинг очиғи, ўзимиз Муқаддас Холиқованинг ижросини соғинамиз, ахтарамиз ва кутамиз. Ҳаёт ва ижод йўлларингизга файз-барака ёғилсин!


Қозоғистонга шиша идиш ва буюмлар экспорти қарийб 11 бараварга оширилган\n2020 йилнинг 8 ойи давомида Ўзбекистон 14 та хорижий давлатга қиймати 11,6 миллион долларга тенг бўлган шиша идиш ва буюмларни экспорт қилган.\nБу кўрсаткич ўтган йилнинг мос даврига нисбатан 8,4 миллион долларга ёки 3,6 бараварга ошган.\nДавлат статистика қўмитаси ўтган 8 ой мобайнида Ўзбекистон шиша идиш ва буюмларни энг кўп экспорт қилган давлатлар рўйхатини эълон қилди. Унга кўра, Қозоғистон – 7,4 миллион сўмлик маҳсулот билан пешқадам бўлса, ундан кейинги ўринларда Туркманистон – 1,9 млн, Тожикистон – 976,5 минг, Қирғизистон – 589,7 минг, Грузия – 435,4 минг, Россия – 204,1 минг доллар.\nҚайд этиш керакки, 2020 йилнинг 8 ойида Ўзбекистон Қозоғистонга қиймати 7,4 миллион долларга тенг бўлган шиша идиш ва буюмларни экспорт қилган. Ўтган йилнинг мос даврида бу кўрсаткич 685,7 минг доллар бўлган.


Технопарк резидентлари имтиёзларни қандай қўллайдилар | BUXGALTER.UZ\nШу йилдан эътиборан Ахборот технологияларини ишлаб чиқиш ва жорий қилишни қўллаб-қувватлаш бўйича Mirzo Ulugbek Innovation Center (MUIC) инновация маркази тугатилгани сабабли унинг резидентлари Дастурий маҳсулотлар ва ахборот технологиялари технологик паркига (IT Park) ўтказилган. Шу муносабат билан улар учун назарда тутилган имтиёзларни қўллаш тартибига оид саволлар вақти-вақти билан юзага келмоқда.\nBuxgalter.uz вазиятга ойдинлик киритди:\nҚайси норматив ҳужжатларга амал қилиш лозим\nИнновация маркази резидентлари 2028 йил 1 январгача бўлган муддатга қуйидагиларни тўлашдан озод этилган эди :\nбарча турдаги солиқлар ва давлат мақсадли жамғармаларига мажбурий ажратмаларни, шунингдек ЯИТни (энди ижтимоий солиқни);\nбелгиланган тартибда тасдиқланадиган рўйхатлар бўйича Ўзбекистон Республикасида ишлаб чиқарилмайдиган, ўз эҳтиёжлари учун олиб кирилаётган ускуналар, бутловчи қисмлар, деталлар, узеллар, технологик ҳужжатлар, дастурий таъминот воситалари учун божхона тўловларини (божхона йиғимларидан ташқари).\nПФ-5099-сон Фармон билан берилган имтиёзларнинг амал қилиши Технопарк резидентларига татбиқ этилади .\nЯъни Инновация маркази резидентлари Технопарк резидентларига айланиб, уларга берилган имтиёзлардан фойдаланишда давом этадилар.\nИнновация маркази резидентлари бўлган корхоналар Ахборот технологияларини ишлаб чиқиш ва жорий қилишни қўллаб-қувватлаш бўйича Mirzo Ulugbek Innovation Center инновация маркази тўғрисидаги низомга амал қилганлар .\nИнновация маркази тугатилганига қарамай, Низом амал қилишда давом этмоқда. Унга валюта маблағларидан фойдаланиш билан боғлиқ ўзгартиришлар киритилган эди .\nЭнди корхоналар Технопарк резидентларига айлангани сабабли улар Дастурий маҳсулотлар ва ахборот технологиялари технологик парки фаолиятини ташкил этиш тартиби тўғрисидаги низомга ҳам амал қилишлари керак .\nТехнопарк резидентларига қўйиладиган талаблар\nРезидентлар фақат қуйидаги фаолият турларини амалга оширишлари мумкин :\nкомпьютер дастурлаштириш, маслаҳат бериш ва бошқа ёрдамчи хизматлар (ИФУТ 62010 – 62090);\nмаълумотларни жойлаштириш ва ишлов бериш бўйича хизматлар, Web-порталлар (ИФУТ 63110 – 63120);\nдастурий таъминотни чиқариш (ИФУТ 58210 – 58290);\nбошқа тоифаларга киритилмаган таълимнинг бошқа турлари – фақат ахборот технологияларини ўқитиш йўналиши бўйича (ИФУТ 85590).\nРезидентнинг бошқа мажбуриятлари 589-сон Низомнинг 18-бандида келтирилган.\nИмтиёзларни қўллаш учун белгиланган мезонларга мувофиқ келиш мажбурий ҳисобланади. Ушбу мезонларга риоя этилмаса, солиқларни тўлаш бўйича мажбуриятлар тикланган ҳолда имтиёз бекор қилинади. Корхона Технопарк резиденти мақомидан маҳрум қилинган ойдан кейинги ойнинг 1-санасидан бошлаб имтиёзни йўқотади .\nКурс фарқига нисбатан имтиёзларни қўллаш мумкинми\nЙўқ, курс фарқига нисбатан имтиёз қўлланмайди.\nРезидентлар илгари амал қилган 631-сон Низомга мувофиқ, улар молиявий операциялар ва кўчмас мулкдан даромад олиш ҳуқуқига эга бўлганлар. Бунда мазкур даромадларга нисбатан имтиёзлар татбиқ этилмаган. Ушбу даромадларга умумбелгиланган тартибда солиқ солинган .\nИжобий курс фарқи молиявий фаолиятдан олинган даромад ҳисобланади, унга нисбатан имтиёз татбиқ этилмайди .\n589-сон Низомда бошқача формулировка берилган. Технопарк резиденти, асосий фаолиятдан олинган даромаддан ташқари, умумбелгиланган тартибда солиқларни тўлаган ҳолда (роялтидан олинадиган солиқлар бундан мустасно), СК (2007 йилдаги таҳрирда) 132-моддасида назарда тутилган даромадларни олиш ҳуқуқига эга.\nКўриб турганимиздек, бу ерда ҳозирча эски таҳрирдаги СК 132-моддасига ҳавола қолган. Унда бошқа даромадларнинг рўйхати келтирилган, уларнинг таркибига ижобий курс фарқи ҳам киради . 589-сон Низом бўйича ижобий курс фарқига ҳам имтиёз татбиқ этилмайди.\nНаталья МЕМЕТОВА, «Норма» етакчи эксперти.\nИжарага берувчи ЖШДС бўйича имтиёзни қандай қўллайди


Ибупрофен vs Аспирин | medu.uz - Дорилар ҳақида маълумотлар ўзбек тилида\nHome Тестлар Ибупрофен vs Аспирин\nЎрта даража семизликдаги 58 ёшли аёл шошилинч тиббий ёрдам бўлимига олиб келинди. Шикояти: тўш ортидаги санчувчи ва чап қўлга тарқалувчи оғриқ. Шифокор ЭКГ натижаларига асосланиб миокард инфаркти ташхисини қўйди ва бемор кардиореанимация бўлимига ётқизилди, интенсив даво олиб борилди. Бемор паст дозадаги аспирин буюрилиб касалхонадан чиқарилди. 2 ҳафтадан сўнг бемор бош оғриганлиги сабаб ибупрофен қабул қилди. Бемор антиаггрегант сифатида қабул қилаётган аспиринга ибупрофен қандай таъсир қилади?\nа) Ибупрофен аспирин билан бирга синергетик таъсир қилиб унинг антиаггрегант таъсир оширади.\nб) Ибупрофен эндотелийга таъсир қилиб аспиринга қўшимча равишда антиаггрегант таъсирни оширади\nв) Тромбоцитлар циклооксигеназасани ноадекват блокланиши туфайли аспириннинг антиаггрегант тасири сусаяди\nг) Ўзгариш кузатилмайди\nЖавоб: С) Тромбоцитлар циклооксигеназсани ноадекват блокланиши туфайли аспириннинг антиаггрегант тасири сусаяди\nИзоҳ: Тромбоксан А2 (ТХА2) тромбоцитлар аггрегацияни стимулация қилувчи омил ҳисобланади. ТХА2 синтези тромбоцитларни ўзида содир бўлади. Томир девори ҳужайрасининг мембранаси зарарлаши оқибатида фосфолипидлардан арахидон кислота ажралиб чиқади. Арахидон кислота тромбоцит циклооксигеназаси ёрдамида простагландин H2 (PGH2)га айланади, бу модда ўз навбатида тромбоксан синтетаза таъсирида ТХА2 га айланади. Аспирин ва ибупрофен иккиси ҳам тромбоцит циклооксигеназасини ингибиция қилади. Аммо аспирин қайтмас, ибупрофен эса қайтар ингибициялаш хусусиятига эга. Сурункали аспирин қўлланганда тромбоцитларда ядро йўқлиги сабабли улар ингибирланган ферментни қайта синтезлай олмайдилар. Ибупрофен эса аспирин таъсир қиладиган ферментнинг актив қисмини эгаллаб олади. Натижада аспирин танадан чиқиб кетгунча вақт оралигида ибупрофен тромбоцитлар циклооксигеназасини қайтар блоклаб туради. Ибупрофен таъсири тугагандан сўнг тромбоцитлар циклооксигеназаси қайта актив холга келади, натижада ТХА2 синтези тикланади ва тромбоцитлар аггрегацияси ошади.\nМанба: Lippincot’s pharmacology questions and answers 2014.\nОлдингисиБета – Блокаторлар26.06.2018\nБюджетда ўқиганларга дипломнинг асли берилиши мумкинми?06.07.2018


“Каллак қанд” таъми – Сурхон тонги\nБош саҳифа / Жамият / “Каллак қанд” таъми\nНоябр 30, 2019\tЖамият Изоҳ қолдириш 354 Кўрилди\nОта меҳрига зор ёш бола эдим… Бир сафар тоғамникига кетганимда раҳматли онажоним иккита “каллак қанд”ни менга деб кўрпасининг тагида икки кун сақлаган экан. Эл қатори уйимизда ҳам тўқчилик бўлмаган.\nАка-опаларим “суяги қотган”и учун улардан яширган, ўзининг ҳам томоғидан аяган.\nАна шу қанднинг таъми ҳали ҳам ёдимда қолган. Мен онамнинг қўнжидаги “каллак қанд”ни олиб шошиб еяр эканман, меҳрибонимнинг кўзларидан сиза-ётган ёш ва аччиқ кечинмаларини ҳис этишга бироз болалик қилганман. Бугун эса ўзим чўнтагимда қолган 10 минг сўмнинг 5 минггини боламга, деб сақлаб юрибман. Иккита нон олса ҳам ҳарнада. Бу менинг йўқсиллигим ёки қўли юқалигимдан далолат эмас. Аксинча, онамнниг меҳри бутун борлиғимга синггиб кетганидан, биродарим.\nМеҳрни фарзандингиздан, яқинларингиздан, инсонлардан, ҳатто уйингиздаги сизнинг қўлингизга муте жониворлардан ҳам аяманг. Меҳргина ота-онадан болага, боладан бутун бир жамиятга синггиб, ибрат бериб бораверади. Яъни нимаики яхши нарсаларни эксак, парваришласак, энг ширин ниятларимизни барча биродарларга илинсак, бу гўзал фазилат даврамизга, қишлоғимиз ва бутун юртимизга зеб беради. Меҳрингизни ҳеч кимдан аяманг.\nОлдинги Ҳарбий ўқув қуроллар\nКейинги Табиатнинг ўзи табиб


Одил Аҳмедов: Мураббий алмашинуви “Краснодар” натижаларига ижобий таъсир қилди\n16:38 / 23.09.2016\n“Краснодар” ярим ҳимоячиси Одил Аҳмедов бош мураббий Олег Кононовнинг истеъфоси жамоага яхши таъсир қилганлигини таъкидлаб ўтди.\n“Кононовнинг кетиши? Бу кутилмаган қарор бўлди. Аммо мураббийларнинг тақдирига шундай ёзилган. Мураббийдан жамоа яхши ўйин кўрсатишини кутади. Футболда энг муҳим жиҳат – натижа. Натижа бўлмаса, кетишга тайёргарлик кўраверинг.\nБалки, мураббийнинг истеъфоси тўғри қарор бўлгандир. Бу ҳолат жамоани уйғотишга, муваффақиятсиз стартдан кейин ўзига келиб олиши учун ёрдам бериши мумкин. Мураббийнинг алмашиши жамоага доимо ижобий таъсир қилган. Натижа ҳам ўзини узоқ куттирмайди. “Краснодар” охирги 3та ўйинда фақат ғалаба қозонди”, - дейди Аҳмедов “Известия” нашрига берган интервьюсида.


26 Январь 12:53\nNUR-SULTAN. Kazinform – Яқинда Туркистон-Чимкент-Тошкент катта тезлик темир йўл магистралининг қурилиши бошланади. Бу ҳақда Қозоғистон Бош вазири Асқар Мамин Ҳукуматнинг кенгайтирилган йиғилиши пайтида маълум қилди, деб хабар беради Kazinform мухбири.\nСамарқандни миллионер шаҳарга айлантириш режалаштирилмоқда Брюсселда Ўзбекистоннинг GSP+ бенефициари бўлишига бағишланган давра суҳбати бўлиб ўтди Коронавирус: Ўзбекистонда кунлик юқтириш ҳолатлари 300га яқинлашди\n«Ҳукумат хусусий капитал иштирокидаги устувор йўналишларда сайёҳлик инфратузилмасини яратиш бўйича фаол чоралар кўрмоқда. Жорий йилда қиймати 1,1 триллион тенге инвестиция лойиҳаларини амалга ошириш бошланади. Экотуризм ва миллий боғларни истиқболли сайёҳлик йўналиши сифатида ривожлантириш бўйича комплекс чора-тадбирлар амалга оширилади. Сайёҳлар оқимини кўпайтириш мақсадида Туркистон-Чимкент-Тошкент йўналиши бўйича поездлар катта тезликда ҳаракатланадиган темир йўл магистрали қурилиши бошланади», - деди Асқар Мамин.\nУнинг сўзларига кўра, бу туризм соҳасида 22 минг янги иш ўринларини яратишга имкон беради. Ва иқтисодиётнинг аралаш тармоқларида 100 минг янги иш ўринлари яратилади.\n«Ички сайёҳлик оқимлари 22 фоизга ўсиб, тахминан 4,5 миллион кишини ташкил этади. Ялпи ички маҳсулотда туризмнинг улуши 5,2 фоизни ташкил этади», - деди Бош вазир.\n#Транспорт #ҚР Бош вазири #Ҳукуматнинг кенгайтирилган мажлиси\nСамарқандни миллионер шаҳарга айлантириш режалаштирилмоқда\n4 Қозоғистонда 766 мингдан ортиқ одам коронавирусга қарши эмланди\n5 Давлат раҳбари Қозоғистон Республикаси Бош прокурорини қабул қилди